2012-02-18, 8:18 AM\nİMAM (Ə)-IN İCTİMAİ XİDMƏTLƏRİ\nƏli (ə) xilafətdən uzaqlaşdırıldığı dövrdə islam cəmiyyətinin digər məsələlərindən kənara çəkilmədi. Bu dövrdə Imam (ə) misli görünməyən çoxlu elmi və ictimai xidmətlər etməyə müvəffəq oldu. Əli (ə) bəziləri kimi cəmiyyətə və onların ehtiyaclarına xilafət gözü ilə baxanlardan deyildi ki, əgər əlindən alsaydılar, hər cür məsuliyyətdən boyun qaçırmış olsun. O həzrət siyasi rəhbərlikdən uzaqlaşdırılmasına baxmayaraq, özü üçün müxtəlif məsuliyyətlər hiss edirdi, buna görə də digər xidmətləri yerinə yetirməkdən boyun qaçırmadı, həzrət Yəqubun öz övladlarına etdiyi tövsiyəni örnək götürərək müxtəlif yollarla xidmət səhnəsinə daxil oldu. Imam (ə)-ın üç xəlifə dövründə etdiyi xidmətlərin ən mühümləri aşağıdakılardır:\na) Yəhudi və məsihi alimlərinin elmi hücumları qarşısında islamın prinsiplərini və əqidə hüdudlarını müdafiə etmək, onların suallarına düzgün cavab vermək, şübhələrini aradan qaldırmaq.\nb) Çətin məsələlərdə, xüsusilə qəzavət işlərində xilafət aparatını hidayət edib ona yol göstərmək.\nv) Ictimai xidmətlər (bunları aşağıda qeyd edəcəyik).\n1. YETİMLƏRƏ VƏ FƏQİRLƏRƏ YARDIM\nBu barədə yalnız bunu qeyd etmək lazımdır ki ayəsi təfsirçilərin hamısının fikrincə "Bəqərə" surəsinin 274-cü ayəsi Əli (ə)-ın barəsində nazil olmuşdur. ("Öz mallarını gecə-gündüz, gizlində və aşkarda (Allah yolunda) fəqirlərə verənlər) Ayənin onun vəziyyətini Rəsuli-Əkrəm (s)-in dövründə bəyan etməsinə baxmayaraq bu vəziyyət Peyğəmbər (s)-in vəfatından sonra da davam etmişdi. O həzrət həmişə yetimlərə və fəqirlərə kömək edirdi. Onun böyük və mehriban ruhu ömrünün axırına kimi fəqirlərə yardım etməkdən bir an belə, yorulmadı. Bu barədə çoxlu şahidlər qeyd olunmuşdur və biz müxtəsər olsun deyə, onları qeyd etmirik.\n2. QULLARI AZAD ETMƏK.\nQulları azad etmək islamda çox təkidlə qeyd olunan müstəhəb işlərdəndir. Rəsuli-Əkrəm (s)-dən nəql olunub ki, buyurur: "Hər kəs bir mömin qulu azad etsə, Əziz və Cəbbar olan Allah o bəndənin (qulun) hər bir üzvü əvəzində azad edənin bir üzvünü cəhənnəm odundan azad edəcək."\nƏli (ə) digər xidmətləri və fəzilətləri kimi bu sahədə də hamıdan öndə idi, beytül-mal ilə yox, öz qazancı ilə min nəfər qul alıb azad edə bilmişdi. Imam Sadiq (ə) bunu təsdiq edərək buyurdu: "Əli (ə) öz əlinin qazancı ilə min nəfər qul azad etmişdir."\n3. ƏKİNÇİLİK VƏ AĞAC ƏKMƏK.\nPeyğəmbər (s)-in sağlığında və ondan sonrakı dövrdə Əli (ə)-ın məşğuliyyətlərindən biri əkinçilik və ağac əkmək idi. O həzrət öz xidmətlərinin və qazanclarının çoxunu bu yolla təmin edirdi. Bundan əlavə, öz əli ilə abad etdiyi çoxlu mülkləri vəqf etmişdi. Imam Sadiq (ə) bu barədə buyurmuşdur: "Əmirəl-möminin külüng vurub yerin altında gizlənən nemətləri çıxarırdı." O həzrətdən nəql olunmuşdur ki, "Allah yanında əkinçilikdən gözəl bir iş yoxdur."\nYazırlar ki, bir nəfər həzrət Əli (ə)-ın yanında bir "vəsəq" miqdarında xurma gördü.(Bir "vəsəq" altı "sa", hər "sa" da təqribən bir "mən"-dir ki, bir "mən" də təqribən 3 kilodur. Deməli, bir "vəsəq" 18 kilodur. ) Soruşdu: "Bu qədər xurma dənəsi yığmaqda məqsədiniz nədir?" Buyurdu: "Onların hamısı Allahın izni ilə xurma ağacı olacaq." Ravi deyir ki, Imam (ə) o dənələri əkib, xurma bağı saldı və sonra onu vəqf etdi.\n4. KƏHRİZ QAZMAQ\nƏrəbistan kimi isti və quraqlıq bir ölkədə kəhriz qazmaq çox əhəmiyyətə malikdir. Imam Sadiq (ə) buyurur: "Peyğəmbəri-Əkrəm (s) ənfaldan olan bir bölük torpağı Əli (ə)-ın ixtiyarında qoydu. O həzrət orada kəhriz qazdı, onun suyu dəvə boynu kimi fəvvarə vururdu. Imam (ə) oranın adını "Yənbu" qoydu. Bu kəhrizin bol suyu oranın əhalisinin şad olmasına və gözlərinin işıqlanmasına səbəb oldu. Onlardan biri bu xidmətə müvəffəq olmasına görə Əli (ə)-a müjdə verdi. Həzrət cavabında dedi:–"Bu kəhriz Allah evinin ziyarətçilərinə və buradan keçən yolçulara vəqf olunmuşdur. Heç kəsin onun suyunu satmağa haqqı yoxdur, övladlarım da heç vaxt onu irs apara bilməzlər."\nIndi də Məkkə-Mədinə yolu üstündə "Beri-Əli" ("Əli quyusu") adlı bir məntəqə vardır ki, o həzrət orada quyu qazmışdır. Imam Sadiq (ə)-ın sözlərindən aydın olur ki, Əmirəl-möminin Əli (ə) Məkkə-Kufə yolunda da çoxlu quyu qazmışdır.\n5. MƏSCİD TİKMƏK.\nMəscid tikmək və onları təmir etmək Allaha və qiyamətə olan iman nişanələrindəndir. Əmirəl-möminin Əli (ə) çoxlu məscid tikmişdir ki, onların bəzilərinin adı islam tarixində qeyd olunmuşdur. O cümlədən; Mədinədə "Məscidül-fəth", həzrət Həmzənin qəbrinin kənarındakı bir məscid, Miqatda bir məscid, Kufədə bir məscid, Bəsrədə bir məscid o həzrətin tikdiyi məscidlərdəndir.\n6. MƏKANLARIN VƏ MÜLKLƏRİN VƏQF EDİLMƏSİ.\nHəzrət Əli (ə)-ın etdiyi çoxlu vəqflərin və vəqfnamələrin adları tarix və hədis kitablarında qeyd olunmuşdur. Bunların əhəmiyyətində onların illik gəlirinin qırx min dinar olmasını qeyd etmək kifayətdir. Bu da bütünlüklə yoxsullara sərf olunurdu. Bu qədər gəlirin olmasına baxmayaraq, həzrət Əmirəl-möminin Əli (ə) öz məişət və yaşayış xərclərini təmin etmək üçün çarəsizlikdən qılıncını satmağa məcbur olurdu. Peyğəmbər (s) buyurmuşdur: "Hər kəs bu dünyadan getsə, ölümündən sonra əvvəllər özündən qoyduğu bu üç yoldan başqa ona bir şey yetişməz: Onun üçün istiğfar edən saleh övlad, camaatın içərisində qoyduğu gözəl ənənə, özündən sonra da qala biləcək yaxşı iş."\nHəzrət Əmirəl-möminin Əli (ə)-ın vəqfnamələri islamda vəqf hökmlərinin ilham mənbəyi olmaqla bərabər, həm də o həzrətin ictimai və humanist xidmətlərinə dair möhkəm və parlaq bir sənəd idi. Bu vəqfnamələrdən agah olmaq üçün dəyərli "Vəsailüş-şiə" kitabına (13-cü cild, "Əl-vüquf vəs-sədəqat" bölməsinə) müraciət edin.\nƏLİ (Ə)-IN XİLAFƏTİ DÖVRÜNDƏ BAŞ VERƏN HADİSƏLƏR\nƏli (ə) xilafət və rəhbərlik məqamına seçildikdən sonra çoxlu eniş-yoxuşlarla, şiddətli və xoşagəlməz hadisələrlə qarşılaşdı. Bu hadisələrin ən əsas və mühümlərini qeyd edirik. Ilk növbədə mühacir və ənsarın Əli (ə)-ın rəhbərliyinə meyl göstərmələrinin səbəblərini bəyan edəcəyik. Çünki bu kimi meyllər keçmiş xəlifələr barəsində olmamış, sonralar da görünməmişdi. Peyğəmbər (s)-in vəfatından sonra Əli (ə)-ın tərəfdarları həddindən artıq azlıq təşkil edirdi, mühacir və ənsardan olan saleh insanlardan başqa heç kim onun xilafətinə meyl göstərmədi. Lakin islam xilafətinin əvvəlindən 25 il keçdikdən sonra vəziyyət tam əksinə dəyişildi, ümumxalq kütləsinin diqqəti Əli (ə)-dan başqasına yönəlmədi. Osmanın qətlindən sonra hamı xas bir şadlıq və sevinclə Əli (ə)-ın evinə axışıb çox israr ilə onunla beyət etmək istədi. Bu meyllərin köklərini üçüncü xəlifənin dövründə baş verən acı hadisələrdə axtarmaq lazımdır. Belə ki, bu hadisələr onun qətlinə gətirib çıxartdı, misirli və iraqlı inqilabçılar xilafət işini birdəfəlik həll etməmiş öz vətənlərinə qayıtmamaq barədə qəti qərara gəldilər.\nOSMANIN ƏLEYHİNƏ OLAN QİYAMIN KÖKLƏRİ\nQiyamın əsil kökü Osmanın əməvi sülaləsinə (Bəni-Üməyyəyə) qarşı olan məhəbbəti idi. Onun özü bu sülalədən idi və bu mənfur və iyrənc şəcərəni böyüdüb, Kitab və sünnəni ayaq altına salmaqda, əvvəlki iki xəlifə ilə müqayisədə, həddini aşmışdı. Ikinci xəlifə şura üzvlərini təyin edən vaxt Osmanı tənqid etdi və dedi: "Belə görürəm ki, Qüreyş səni rəhbərliyə seçmişdir, sən də Bəni-Üməyyəni və Bəni-Əbi Müeyti camaata hakim və beytül-malı onların malı etmisən. Bu vaxt qəzəblənmiş ərəblər sənə qarşı qiyam edib səni evində öldürürlər."("Nəhcül-bəlağə"nin şərhi , (Ibni Əbil-Hədid), 1-ci cild, səh.187 )\nBəni-Üməyyə qəbiləsi Osmanın ruhiyyəsindən agah idi, o, şura yolu ilə xilafətə seçiləndən sonra hamılıqla onun ətrafını tutdular. Çox keçmədi ki, bütün islami mənsəblər və məqamlar onların arasında bölüşdürüldü. Iş o yerə çatdı ki, Əbu Süfyan Ühüd qəbiristanlığına getdi və Peyğəmbər (s)-in əmisi Həmzənin qəbrini təpikləyib dedi: "Əba Yəli, qalx! Üstündə döyüşdüyümüz şey (yəni xilafət) bizim əlimizə düşdü."\nOsmanın xilafətinin ilk çağlarında Bəni-Üməyyə ailəsinin üzvləri bir yerə yığışdı, Əbu Süfyan onlara dedi: "Indi ki, xilafət Təym və Ədi qəbilələrindən sonra sizin əlinizə düşdü, ayıq olun ki, sizin ailənizdən çıxmasın, onu dairəvari şəkildə bir-birinizin əlinizdə dolandırın. Çünki məqsəd hakimiyyət və xilafətdən başqa bir şey deyil; nə cənnət var, nə də cəhənnəm!"("Əl-istiyab", -ci cild, səh.690 )\nOradakılar bu sözlərin xəlifənin heysiyyətinə bir ləkə vuracağından ehtiyat edərək onun yayılmasının qarşısını aldılar, lakin axırda həqiqət aydınlaşdı. Islam xəlifəsinin vəzifəsi Əbu Süfyanı tənbeh edib onun mürtəd olması barədə ilahi cəzanı tətbiq etmək idi, lakin təəssüflə o, nəinki bu işi görmədi, üstəlik dəfələrlə Əbu Süfyana çoxlu qənimətlər də bağışladı.\nOsman hicrətin 24-cü ilində Məhərrəm ayının üçündə şura yolu ilə xilafətə seçildi və on iki illik hakimiyyətdən sonra hicrətin 35-ci ilində zil-hiccə ayının on yeddisində Misir və Iraq inqilabçıları, eləcə də mühacir-ənsardan olan bir dəstə adam tərəfindən öldürüldü. Islam tarixçiləri öz əsərlərində Osmanın hakimiyyətinin süqutunun və müsəlmanların inqilab etməsinin səbəblərini qeyd etmişlər. Amma bəzi tarixçilər xilafət məqamına ehtiramsızlıq olmasın deyə, bu səbəbləri şərh etməkdən çəkinmişlər.\nAşağıdakı amillər qəzəbli müsəlmanların qiyam və inqilabının əsası idi:\n1. Ilahi qanunların icrasının ləğv edilməsi;\n2. Beytül-malın Bəni-Üməyyə tayfası arasında bölüşdürülməsi;\n3. Əməvi hökumətinin təsis olunması və ləyaqətsiz adamların islami mənsəblərə qoyulması;\n4. Peyğəmbər (s) səhabələrindən bir çoxuna əziyyət verilib şəxsiyyətlərinin sındırılması (çünki onlar xəlifə və onun tərəfdarlarının ədalətsiz və nahaq işlərini tənqid edirdilər);\n5. Səhabənin bir çoxunun sürgün edilməsi (xəlifə onların varlıqlarını özünün fikir və proqramları üçün bir maneə hesab edirdi).\nİLK AMİL: İLAHİ QANUNLARIN İCRASININ LƏĞV OLUNMASI\n1. Xəlifə özünün anadan bir olan qardaşını–Vəlid ibni Əqəbəni Kufəyə vali seçdi. Qurani-Məcid onun iki yerdə "fisq" (yaramaz əməl və günah işlər) ilə məşğul olduğunu və islam hökmlərindən boyun qaçırdığını qeyd etmişdir.(Təfsirçilərin hamısının dediyi kimi, bu iki ayə – "Hücürat" surəsinin 6-cı və "Səcdə" surəsinin 18-ci ayəsi onun barəsində nazil olmuşdur. Sonuncu ayə nazil olandan sonra Həssan ibni Sabit onun barəsində bir şer də qoşmuşdu.)Amma xəlifə onun keçmişdəki rüsvayçı əməllərini nəzərə almayaraq onu, islam ölkəsinin böyük bir məntəqəsinə vali seçdi.("Nəhcül-bəlağə"nin şərhi" (Ibni Əbil-Hədid) 2-ci cild, səh. 103 (qədim çap).)\nFasiq bir şəxs üçün əhəmiyyətsiz sayılan şey məhz ilahi qanunlardır. O zaman hakimlər siyasi işləri idarə etməkdən əlavə, cümə və camaat namazlarına pişnamazlıq etməyi də öhdələrinə alırdılar. Bu ləyaqətsiz rəhbər (Vəlid) məst halda sübh namazına pişnamazlıq edərək namazı dörd rəkət qıldı və qusaraq mehrabı batırdı. O qədər sərxoş idi ki, onun üzüyünü barmağından çıxartdıqları zaman xəbəri olmadı. Kufə əhalisi şikayət etmək üçün Mədinəyə yola düşdü və hadisəni xəlifəyə xəbər verdilər. Xəlifə onların sözlərinə azacıq belə etina etmədi, üstəlik onları təhdid edib dedi:–"Nə vaxt görmüsünüz ki, mənim qardaşım şərab içsin?!" Onlar dedilər:–"Biz onun şərab içməsini görmədik, lakin onu sərxoş halda gördük, onun üzüyünü barmağından çıxrtdıq, heç xəbəri də olmadı."\nHadisənin şahidləri islamın qeyrətli kişilərindən idi. Onlar hadisəni Əli (ə)-a və Ayişəyə xəbər verdilər. Osmanın əlindən cana gələn Ayişə dedi:–"Osman ilahi qanunların icrasını qüvvədən salmış və şahidləri təhdid etmişdir!" Əli (ə) Osmanla görüşüb ikinci xəlifənin şura günündə onun barəsində dediyi sözü xatırladaraq dedi:–"Üməyyə övladlarını camaatın canına salma! Vəlidi gərək valilik məqamından azad edəsən və onun barəsində ilahi cəzanı tətbiq edəsən!"\nTəlhə və Zübeyr də Vəlidin bu vəzifəyə seçilməsinə etiraz etdilər və xəlifədən, ona şallaq vurmasını tələb etdilər. Xəlifə ümumxalq kütləsinin göstərdiyi təzyiqlər nəticəsində xəbis Bəni-Üməyyə şəcərəsindən olan Səid Ibni Ası Kufəyə vali təyin etdi. O, Kufəyə gəldikdən sonra mehrabı, mənbəri və darül-imaməti yudurtdu, Vəlidi də Mədinəyə göndərdi.\nVəlidin vəzifədən götürülməsi xalq kütlələrini sakitləşdirmək üçün kafi deyildi: Xəlifə şərab içən adam barəsində təyin olunmuş ilahi cəzanı qardaşı üçün icra etməli idi. Osman qardaşına olan məhəbbətinə görə ona gözəl paltar geyindirdi və bir otaqda oturtdu ki, müsəlmanlardan biri ilahi cəzanı icra etsin. Vəlid onu cəzalandırmaq və tənbeh etmək istəyənləri hədələyirdi. Nəhayət, Əli (ə) şallağı əlinə alıb qorxmadan ona şallaq vurdu və onun hədə-qorxusuna, nalayiq sözlərinə etina etmədi.("Kamil" (Ibni Əsir), 3-cü cild, səh.42; "Əl-Qədir", 8-ci cild, səh.172 (Bilazərinin "Əl-ənsab" kitabından nəqlən); "Müsnədi-Əhməd ibni Hənbəl", 1-ci cild, səh.142; "Sünəni Beyhəqi", 8-ci cild, səh.318; "Usdul-ğabə", 5-ci cild, səh.91 )\n2. Ictimai həyatın əsaslarından biri cəmiyyətdəki fərdlərin canlarını və əmlaklarını təcavüzkarlıqdan qoruyan ədalətli və qanuni bir hakimiyyətdir. Bundan da mühüm olan şey həmin qanunların icra olunmasıdır. Qanunu icra edən şəxs dost-düşmən, yaxın-uzaq tanımamalıdır ki, qanun kağız üzərində qalmasın və ictimai ədalət bərqərar olsun. Ilahi şəxsiyyətlər Allah qanunlarını heç bir qorxu olmadan icra edirlər və heç vaxt insani duyğular, qohumluq əlaqələri və fani maddi mənafelər onlara təsiri edə bilmir. Peyğəmbər (s)-in özü islam qanunlarını icra etməkdə ən qabaqcıl bir şəxs və hamıya nümunə idi.("Maidə" surəsi, ayə:54 ) O həzrətin oğurluq edən qadın Fatimeyi-Məxzumi barəsində buyurduğu qısa bir cümlə onun ictimai ədaləti bərərar etməkdə seçdiyi yolu aydınlaşdırır.\nFatimeyi-Məxzumi tanınmış bir qadın idi. Oğurluq etməsi Peyğəmbərə isbat olunduqda məhkəmənin çıxardığı hökmü onun barəsində icra etməyi qərara aldı. Bir neçə nəfər vasitəçi olaraq hökmün icra olunmasının qarşısını almaq üçün canfəşanlıq etdilər. Axırda Üsamə ibni Zeydi Peyğəmbərin yanına göndərdilər ki, o həzrət bu tanınmış qadının əlini kəsmək fikrindən dönsün. Rəsuli-Əkrəm (s) bu vasitəçilikdən bərk narahat oldu və buyurdu: "Keçmiş ümmətlərin bədbəxtliklərinin səbəbi bu idi ki, onların arasında yüksək rütbəli bir adam oğurluq etsəydi, onu bağışlayar və görməməzliyə vurardılar, lakin adi bir adam oğurluq etsəydi, onun barəsində Allah hökmünü dərhal icra edərdilər. Allaha and olsun, əgər qızım Fatimə belə bir iş görərsə, onun da barəsində Allah hökmünü icra edərəm! Allah qanunu qarşısında Fatimeyi-Məxzumi ilə Fatimeyi-Məhəmmədi eyni bir səviyyədədir."("Əl-istiab", 4-cü cild, səh.374 )\nƏziz Peyğəmbər (s) islam ümmətini məhz bu fikir əsasında tərbiyə edirdi, lakin o həzrətin vəfatından sonra qanunların icra olunmasının tədricən zəifləməsi islam cəmiyyətinə ağır və öldürücü zərbələr vurdu. Xüsusilə də ikinci xəlifənin dövründə millətlər arasında ayrı-seçkilik, ərəblərin başqalarından üstün olması kimi məsələlər ortaya atıldı, amma bu məsələlər inqilab və üsyana səbəb olmadı. Osmanın xilafəti dövründə qanunların icra olunmasında ayrı-seçkilik özünün son həddinə çatmış və o qədər narazılıq yaratmışdı ki, bəzilərinin qəzəb hisslərini xəlifə və onun ətrafındakıların əleyhinə qaldırmışdı. Nümunə olaraq qeyd etmək olar ki, ikinci xəlifə Əbu Lölö adlı bir iranlının (Müğeyrə ibni Şöbənin qulamı) əli ilə öldürüldü. (Qətlin səbəblərini indi qeyd etmək istəmirik.)\n"Əli və şura" adlı bölmədə Ömərin qətlinin səbəblərindən bəzisini qeyd etdik. Şübhəsiz, xəlifənin qətlə yetirilməsi islam qəzavət (məhkəmə) sistemi tərəfindən araşdırılmalı, qatil və onu təhrik edənlər (əgər olsaydı) islam qayda-qanunları və hökmləri əsasında mühakimə edilməli idi. Lakin xəlifənin oğlu, yaxud onun yaxın adamlarından başqa birisinin qatili mühakimə etməsi, yaxud öldürməsi heç də düzgün iş deyildi. Qatilin yaxın adamlarının, yaxud dostlarının da, xəlifənin qətlində iştirak etmələri sübuta yetmədən öldürülməsi isə ümumiyyətlə qanuna ziddir.\nLakin təəssüflər olsun ki, xəlifənin qətlə yetirilməsindən sonra (yaxud can üstündə olan vaxt) onun oğlu Übeydullah, Hürmüzan və Cüfeynə (Əbu Lölönün qızı) adlı iki günahsız adamı atası Ömərin qətlində əli olması ilə müttəhim etdi və öldürdü. Əgər səhabələrdən biri qılıncı onun əlindən almasaydı və onu tutub saxlamasaydı, Mədinədə olan bütün əsirləri qılıncdan keçirəcəkdi.\nÜbeydullahın törətdiyi cinayət Mədinədə güclü əks-səda yaratdı. Mühacir və ənsar Übeydullahdan qisas alıb Hürmüzanın və Əbu Lölönün qızının intiqamını almasını tam israrla Osmandan tələb edirdilər.("Təbəqat" (Ibni Səd) -5ci cild, səh.71 (Beyrut çapı) )\nƏmirəl-möminin Əli (ə) Übeydullahdan qisas alınmasına hamıdan çox israr edirdi. O, xəlifəyə belə dedi: "Günahsız öldürülənlərin intiqamını Übeydullahdan al, çünki o, böyük bir günaha batmış, günahsız müsəlmanları öldürmüşdür." Lakin o həzrət Osmanın bu işi görməsindən məyus olduqda üzünü Übeydullaha tutub dedi: "Əgər bir gün əlimə keçsən, Hürmüzanın qisasını səndən alacağam!"("Ənsab" (Bilazəri), 5-ci cild, səh.24 )\nOsmanın Übeydullahdan qisas almağa laqeyd yanaşmasına narazılıq artdı. Hələ də Hürmüzanın və Əbu Lölönün qızının nahaq yerə tökülən qanı yerdə qalırdı. Xəlifə təhlükə hiss etdiyi üçün Übeydullaha Mədinədən çıxıb Kufəyə getməsini əmr etdi. Özü də geniş bir torpaq sahəsini onun ixtiyarında qoydu. Oranı "Ömərin oğlunun kiçik Kufəsi" adlandırırdılar.\nMüsəlman tarixçiləri üçüncü xəlifə və onun həmfikirlərini müdafiə etmək üçün gülünc bəhanələr nəql edirlər. Biz onlardan bəzilərini qeyd edirik:\na) Osman Übeydullahın barəsində məşvərət edəndə Əmr-As ona belə dedi: "Hürmüzanın qətli baş verəndə rəhbərlik sənin yox, başqasının əlində idi, buna görə də sənin bu barədə heç bir vəzifən yoxdur."\nBu cür bəhanələrin cavabı aydındır. Əvvəla, hər bir islam rəhbərinə məzlumun haqqını zalımdan almaq vacibdir; istər zülm onun rəhbərliyi dövründə edilmiş olsun, istərsə də başqasının dövründə. Çünki haqq həmişə sabitdir və zamanın keçməsi, rəhbərin dəyişilməsi ilə aradan getmir. Ikincisi, bu hadisənin baş verdiyi zaman dövrün rəhbəri axtarış aparılmasını əmr etmişdi. Hətta, Übeydullahın Hürmüzanı öldürməsi xəbərini ikinci xəlifəyə verdikləri zaman o, bunun səbəbini soruşdu. Dedilər: "Şayiə yayılıb ki, Hürmüzan Əbu Lölöyə göstəriş verib ki, səni öldürsün." Xəlifə dedi:–"Oğlumdan soruşun, əgər bu mətləbə dair şahidi olsa, mənim qanım Hürmüzanın qanının əvəzində olsun, əks halda oğlumdan qisas alın."("Sünəni Beyhəqi", 8-ci cild, səh.61 (Ofset çapı) ) Görəsən əvvəlki xəlifənin hökmünü icra etmək sonrakı xəlifəyə vacib deyildimi?! Çünki nə Ömərin oğlunun şahidi var idi, nə Hürmüzanın onun atasının qətlində əli var idi, nə də ki, Hürmüzan Əbu Lölöyə belə bir göstəriş vermişdi.\nb) Hürmüzanın və Əbu Lölönün kiçik qızının qanı nahaq yerə töküldü, lakin öldürülən bir kəsin varisi olmazsa, onun qəyyumu müsəlmanların xəlifəsi və imamıdır. Buna görə də Osman öz mövqe və məqamından istifadə edərək qatili azad etdi və bağışladı.("Sünəni Beyhəqi", 8-ci cild, səh.61 (Ofset çapı) )\nBu bəhanə də eynilə əvvəlki bəhanə kimi gülüncdür, çünki Hürmüzan bir gündə göyərən göbələk deyildi ki, onun heç bir varisi və yaxın adamı olmasın. Tarixçilər yazırlar ki, o uzun müddət Şüştərin valisi idi.("Qamusur-rical", 9-cu cild, səh.305 ) Belə bir şəxsin varisi olmaya bilməz, deməli, xəlifə onun varisini axtarıb tapmalı və işi ona tapşırmalı idi. Hətta əgər onun varissiz olması fərz olunsa belə, onun hüququ və mal-dövləti ümum müsəlmanlara aid idi. Əgər bütün müsəlmanlar onun qatilini bağışlasaydılar, onda xəlifə ondan qisas almaya bilərdi. Lakin hadisə tamamilə bunun əksinə oldu. "Təbəqat" kitabında nəql olunduğuna görə, bir-iki nəfər istisna olunmaqla bütün müsəlmanlar Übeydüllahdan qisas alınmasını tələb edirdilər.("Təbəqat" (Ibni Səd) 5-ci cild, səh.17 )Əmirəl-möminin çox israrla Osmana deyirdi: "Bu fasiqdən qisas al, çünki o böyük bir günah iş görmüş, günahsız bir müsəlmanı öldürmüşdür!"("Ənsab" (Bilazəri), 5-ci cild, səh.24)\nXəlifə Übeydullahı azad etmək üçün şərait yaratmaq istəyəndə Imam Əli (ə) dərhal etiraz edib dedi:–Xəlifənin haqqı yoxdur ki, müsəlmanlara aid olan hüququ nəzərə almasın!("Qamusur-rical", 9-cu cild, səh.305; Şeyx Müfidin "Əl-cəməl" kitabından nəqlən)\nBundan əlavə, sünnü fiqhinə uyğun olaraq imamın və həmçinin (ata-ana kimi) digər qəyyumların qatildən qisas almağa, yaxud diyə (qan pulu) almağa ixtiyarı vardır, lakin heç vaxt əfv etmək haqları yoxdur.("Əl-Qədir", 8-ci cild, səh.141 (Nəcəf çapı) Hənəfinin "Bədayius-sənaye Məlikül-üləma" kitabından nəqlən )\nv) Əgər Übeydüllah öldürülsəydi, islam düşmənləri deyəcəkdilər ki, dünən onların xəlifəsi öldürüldü, bu gün isə onun oğlunu öldürdülər.("Tarixi-Təbəri", 5-ci cild, səh.41 )\nBu bəhanənin də kitab və sünnə nöqteyi-nəzərindən dəyəri yoxdur, çünki belə bir nüfuzlu şəxsdən qisas alınması müsəlmanların başının ucalığı olar və əməli olaraq isbat edərdi ki, onların ölkəsi qanun və ədalət ölkəsidir, müqəssirlər hansı məqam və mənsəbdə olursa-olsun, qanuna təslim olurlar, onların məqam və nüfuzları ədalətin icra olunmasına mane ola bilməz. Düşmənlər, yalnız rəhbər və icra hakimlərinin ilahi qanunlara etinasız yanaşıb nəfsani istəklərini ilahi hökmlərdən üstün saydıqlarını gördükləri vaxt tənə vura bilərlər.\nq) Xəlifənin qətlində Hürmüzanın əli olduğunu deyirlər, çünki Əbdürrəhman ibni Əbu-Bəkr şəhadət vermişdi ki, Əbu Lölönü, Hürmüzanı və Cüfeynəni bir-biri ilə pıçıldaşan zaman görmüşdü. Onlar bir-birindən ayrılanda iki başı olan bir xəncər yerə düşdü, xəlifə də o xəncərlə öldürülmüşdü.("Tarixi-Təbəri", 2-ci cild, səh.42 )\nBu cür bəhanələrin islam məhkəməsində dəyəri yoxdur, çünki şəhadət verənin bir nəfər olmasından əlavə aralarında qədimdən dostluq olan və onlardan biri digərinin qızı olan halda, üç nəfərin bir yerə yığışması onların xəlifəyə sui-qəsd hazırlamalarına bir əsas ola bilməz. Ola bilsin ki, Hürmüzan həmin yerdə Əbu Lölönü xəlifəni öldürməkdən çəkindirirmiş. Məgər güman və ehtimal əsasında insanların qanını tökmək olarmı?! Görəsən, ehtimal üzündən olan belə bir sənədlər hər hansı bir məhkəmədə qəbul oluna bilərmi? Amma bu əsassız bəhanələr nəticəsində Hürmüzanın qatili uzun müddət azad yaşadı. (Imam Əli (ə) ona demişdi ki, əgər bir gün əlimə düşsən, Hürmüzanın qisasını səndən alacağam.) Əli (ə) xilafətə çatanda Übeydullah Kufədən Şama qaçdı. Imam (ə) buyurdu: "Bu gün qaçdısa da, bir gün tələyə düşəcəkdir."\nNəhayət o, Siffeyn döyüşündə öldürüldü. (Müxtəlif tarixlərə görə ya Əli (ə)-ın, ya Malik Əştərin, ya da Əmmar Yasirin əli ilə öldürülmüşdür.)("Əl-ənsab", 5-ci cild, səh.24 )\nİKİNCİ AMİL: BEYTÜL-MALIN BƏNİ-ÜMƏYYƏ ARASINDA BÖLÜŞDÜRÜLMƏSİ\nPeyğəmbər (s)-in canişinliyi və xilafət məqamı çox yüksək və müqəddəs bir məqamdır, belə ki, müsəlmanlar onu nübüvvətdən sonra ən möhtərəm bir məqam hesab edirlər. Onların xilafət məsələsində və həmçinin xəlifənin Allah tərəfindən təyin olunması, yoxsa camaat tərəfindən seçilməsi məsələsində olan ixtilafları xilafət məqamına hörmət qoymalarına mane ola bilməzdi. Məhz xilafət məqamına edilən hörmətə görə Əmirəl-möminin Əli (ə) camaatın bir nümayəndəsi kimi üçüncü xəlifəyə dedi: "Səni and verirəm Allaha, məbada bu ümmətin öldürüləcək rəhbəri olasan! Çünki verilən xəbərlərə görə, bu ümmətdə elə bir rəhbər öldürüləcəkdir ki, onun qətli qiyamətə kimi davam edən bir qırğının başlanğıcı olacaqdır."("Nəhcül-bəlağə"nin şərhi (Əbdüh), 159-cu xütbə )\nIslam xəlifəsinin mühacir, ənsar və digər müsəlmanlar arasında olan yüksək məqam və mövqeyinə baxmayaraq islamın görkəmli şəxsiyyətlərindən bir qrupu müxtəlif yerlərdə yığışıb mühacir və ənsarın köməyi ilə üçüncü xəlifəni öldürdükdən sonra öz şəhərlərinə qayıtdılar.\nOsmanın əleyhinə olan qiyamın amilləri bir-iki deyildi. Bu amillərdən biri ilahi qanunların icrasının ləğv edilməsi idi, digər bir amil də xəlifənin öz qohum-əqrəbasına saysız-hesabsız bəxşiş etməsi idi. Tarix onların hamısını diqqətlə yazıb saxlaya bilməmişdir (hətta Təbəri dəfələrlə qed edir ki, "Mən camaatın əksəriyyətinin dözə bilməyəcəyindən müsəlmanlar tərəfindən xəlifəyə edilən etiraz və iradların bəzisini yazmaqdan çəkindim.")("Tarixi-Təbəri", 5-ci cild, səh.108-113, 232 ), lakin elə tarixdə yazılıb saxlananlar Osmanın müsəlmanların beytül-malı necə dağıtdığına və israf etdiyinə bir dəlil ola bilər. Onun Beytül-maldan öz ailə üzvlərinə bağışladığı mal-dövlətin və əmlakın miqdarı hesaba gəlməzdir. Onlardan bəzisini qeyd edirik:\nO uzun müddət Peyğəmbər (s)-in əziz qızı ilə birinci xəlifənin arasında münaqişəli məsələ olan Fədək kəndini Mərvan ibni Həkəmə bağışladı, bu mülk Mərvan övladları arasında əldən-ələ gəzdi, nəhayət Ömər ibni Əbdül-Əziz onu Fatimə (ə)-ın övladlarına qaytardı. Onun Osman tərəfindən Mərvana bağışlanmasının heç bir əsası yox idi. Tarixçilərin çoxu bunu xəlifəyə irad tutmuş və hamısı demişlər ki, "ona tutulan iradlardan biri budur ki, o, Rəsuli-Əkrəmin sədəqəsi olan Fədəki Mərvanın mülkünə keçirtdi."("Məarif", (Ibni Qüteybə) səh.84 )\nKaş xəlifə bununla kifayətlənəydi və öz əmioğlusu və kürəkəninə bundan da artıq bəxşiş etməyəydi. Amma çox təəssüf ki, xəlifənin əməvilərə qarşı məhəbbətinin həddi-hüdudu yox idi. O, 27-ci hicri ilində, islam ordusu Afrikadan təxminən iki milyon dinar qənimətlə qayıdanda (bu, Quranda gələn altı yerdə istifadə olunmalıdır("Ənfal" surəsi, ayə:41 )) bunları heç bir əsas olmadan kürəkəni Mərvana bağışladı, beləliklə də ümumxalq fikrini özünə qarşı təhrik etdi. Bəziləri onu tənqid edərək belə bir şer yazdılar:\n"Allah bəndələrinə məxsus olan xümsü nahaq yerə Mərvana bağışladın və öz qohumlarını himayə etdin."("Sünəni-Beyhəqi", 6-cı cild, səh.324 )\nİSLAMIN BEYTÜL-MAL BARƏSİNDƏ NƏZƏRİ\nHər əməl bir növ əqidə və nəzərdən xəbər verir. Xəlifənin əməli göstərirdi ki, o özünü şəxsən beytül-malın sahibi hesab edir və bu bəxşişləri bir növ sileyi-rəhim və qohumlarına xidmət etmək kimi qələmə verir.\nIndi isə beytül-malın barəsində–istər müharibə qənimətləri və zəkat olsun, istərsə də müsəlmanların digər ümumi sərvətləri–islamın nəzərinin nə olduğunu araşdırırıq. Burada Peyğəmbəri-Əkrəm (s)-in və Əmirəl-möminin Əli (ə)-ın nəzərini onların sözlərindən bir neçə nümunə gətirməklə əks etdiririk:\n1. Peyğəmbəri-Əkrəm (s) qənimətlər barəsində belə buyurmuşdur: "Onun beşdən biri Allahın, beşdə dörd hissəsi isə qoşunundur." Aydındır ki, Allahın heç nəyə ehtiyacı yoxdur. Özünə pay götürməkdə məqsəd budur ki, onun beşdə biri Allahın razılığı olan işlərə sərf olunmalıdır.(Yenə orada )\n2. Peyğəmbəri-Əkrəm (s) Məaz ibni Cəbəli Yəmənə göndərəndə ona göstəriş verdi ki, camaata belə desin: "Allah zəkatı sizə vacib etmişdir. (Bu,) Sizin varlılarınızdan alınıb, ehtiyaclı olanlarınıza (fəqirlərinizə) verilir."("Əl-əmval", səh.580 )\n3. Əmirəl-möminin Əli (ə) Məkkəyə təyin etdiyi valiyə yazdı: "Sənin yanında yığılan Allah malına nəzarət et, onu fəqir və və əhli-əyallı olanlara ver. Ehtiyatlı ol ki, mütləq fəqir və ehtiyaclı olan şəxslərə verəsən." Tarixdə yazmışlar ki, iki qadın (biri ərəb, digəri isə azad olunmuş kəniz) Əmirəl-möminin Əli (ə)-ın yanına gəlib ehtiyaclı olduğunu dedilər. Imam hər ikisinə 40 dirhəmdən əlavə, müəyyən qədər də ərzaq verdi. Ərəb olmayan qadın payını alıb getdi, lakin ərəb qadın özünün cahiliyyət dövrünə məxsus olan fikirləri əsasında Imam (ə)-a dedi:–Mən ərəb olduğum halda mənə də qeyri-ərəbə verdiyin qədər pay verirsən?!\nImam (ə) cavabında buyurdu:–Mən Allahın Kitabında Ishaq övladlarına nisbətən islam övladları üçün heç bir imtiyaz görmürəm.("Nəhcül-bəlağə", 67-ci məktub )\nBu kimi aşkar və ilahi hökmlərin olmasına, həmçinin birinci və ikinci xəlifənin seçdiyi üslubların üçüncü xəlifənin yolundan fərqli olmasına baxmayaraq, Osmanın az müddətli xilafəti dövründə bu kimi "ehsan" və "bəxşişlər" çox idi, bunları heç cür və heç nə ilə əsaslandırmaq olmaz. Hətta əgər xəlifə özünün "Hatəm ehsanları"nı islamda parlaq keçmişə malik olan saleh insan üçün etsəydi bu qədər etirazlara məruz qalmazdı, lakin çox təəssüflər olsun ki, onun "mərhəmət" və "kərəm" adı altında ehsan etdiyi şəxslərin islamda heç bir fəzilətləri yox idi. Mərvan ibni Həkəm Əmirəl-möminin Əli (ə)-ın ən qəddar düşmənlərindən biri idi. O özünün Əli (ə)-la beyətini pozanda və Cəməl müharibəsində əsir düşəndə Hüseyn (ə)-ın vasitəçiliyi ilə azad olundu. Imam (ə)-ın övladları ona "Mərvan səninlə bir daha beyət edəcək"–deyəndə, Imam (ə) buyurdu: "Onun beyətinə mənim ehtiyacım yoxdur. Məgər Osmanın qətlindən sonra mənimlə beyət etmədimi?! Onun beyəti məkr, hiylə və əhd pozmaqla məşhur olan bir yəhudinin beyəti kimidir. Əgər öz əli ilə beyət etsə, sabah onu məkr və hiylə ilə pozacaq... O, dörd oğlanın atasıdır, islam ümməti ondan və onun övladlarından qanlı günlər görəcək."("Sünəni-Beyhəqi", 6-cı cild, səh.348)\nƏMƏVİ HÖKUMƏTİNİN YARADILMASI\nOsmanın xilafətinin əleyhinə olan qiyamın üçüncü amili əməvilərin islamın həssas mərkəzlərinə zülm ilə hakim olmaları idi. Onlar bu hakimiyyətdə qoca-cavana rəhm etmir, yaşı da, qurunu da yandırırdılar. Üumiyyətlə, üçüncü xəlifənin Bəni-Üməyyəyə qarşı xas bir məhəbbəti var idi. Onun qohumluq təəssübü yüksək həddə çatmışdı. Qohumlarının əməvi dövlətin təşkil edilməsi barədəki istəklərini təmin etmək üçün əql, müsəlmanların xeyri, yaxud zərəri, islam qayda-qanunları və s. Osman üçün heç də əsas meyar deyildi. Buna görə də onun məhəbbətlərinin pərdəsi altında çoxlu qanunsuz əməllər baş verirdi. Qeyd etmək lazımdır ki, xəlifədə müsəlmanlara qarşı məhəbbət əsla yox idi. Onun hisləri və insani duyğuları sadəcə olaraq xas bir şəkildə qohumlarına xidmət edirdi və başqaları da onun qəzəbindən amanda deyildi. Yəni o, əməvi tayfasının şaxələrinə məhəbbət göstərməklə eyni zamanda əbuzərlərə, əmmarlara, əbdüllah ibni məsudlara və s. qarşı zülmkar və qəzəbli idi. O, Əbu Zəri ot-ələfsiz və susuz bir məntəqə olan Rəbəzəyə sürgün etdi. Bu qoca mücahid orada faciəli şəkildə can verdikdə xəlifənin insani duyğuları heç də cuşa gəlmədi. Əmmar xilafət işçilərinin təpikləri və yumruqları altına düşüb huşdan gedəndə xəlifə heç təsirlənmədi də.\nXəlifənin Bəni-Əbi Müeyt sülaləsinə qarşı olan təəssübü gizlədiləsi deyildi, hətta ikinci xəlifə də bunu dərk etmişdi. Buna görə də Ibni Abbasa demişdi: "Əgər Osman xilafəti ələ keçirsə, Bəni-Əbi Müeyt övladlarını camaata hakim edəcək və əgər belə etsə, onu öldürəcəklər."\nÖmər şuranın təşkil olunmasına dair əmr verəndə və Osmanı da o siyahıya daxil edəndə üzünü ona tutub dedi: "Əgər xilafət sənin olsa, Allahdan qorx və Əbu-Müeyt övladlarını camaata hakim etmə."("Ənsab" (Bilazəri), 5-ci cild, səh.16 )\nOsman Vəlidi Kufəyə vali təyin edəndə Əli (ə), Təlhə və Zübeyr Ömərin dediyi sözlərə istinad edib Osmana dedilər: "Məgər Ömər sənə tövsiyə etmədi ki, Bəni-Müeyt və Bəni-Üməyyə övladlarını camaatın boynuna mindirməyəsən?!"(Yenə orada, 5-ci cild, səh.30 )\nLakin qohumluq təəssübü və məhəbbəti bütün meyarlara, tövsiyələrə, xeyirxah düşüncələrə qalib gəldi. Islamın əsas mərkəzləri əməvilərin əlinə düşdü. Iş o yerə çatdı ki, bir qrup sərxoş hakimiyyəti ələ aldı, digər bir qrup isə mal-dövlət yığmaqla məşğul oldu.\nHəqiqətdə Osman Əbu Süfyanın dediklərinə itaət edirdi. Belə ki, o, Osmanın xilafətə seçildiyi gün onun evinə gəldi və ətrafdakıların hamısının Bəni-Üməyyədən olduğunu başa düşəndə dedi:–"Xilafəti öz aranızda əldən-ələ dolandırın..."("Istiab", 2-ci cild, səh.690 )\nƏbu Musa Əşəri Kufənin valisi idi. Əməvidən olmayan bir şəxsin belə bir vəzifədə olması xilafətdəkilər üçün dözülməz idi. Buna görə də Şibl ibni Xalid hamısı əməvilərdən ibarət olan bir məxfi yığıncaqda onlara dedi:–"Nə üçün bu böyüklükdə bir məntəqəni Əbu Musaya tapşırmısınız?" Xəlifə soruşdu: "Bəs kimi təklif edirsən?" Şibl hələ o vaxt yaşı on altıdan çox olmayan Əbdüllah ibni Amirə işarə etdi.("Kamil" (Ibni Əsir); "Ənsab" (Bilazəri); "Tarixi-Təbəri" )\nMəhz bu təfəkkür tərzinin nəticəsində Kufənin valisi Səid ibni As Əməvi minbərə çıxıb deyirdi: "Iraq Qüreyş cavanlarının örüşüdür." Əgər tarix səhifələrindən Osman hökumətinin işçilərinin siyahısını çıxarıb bir yerə yığsaq, üçüncü xəlifənin sözünün doğru olması aydınlaşar. O deyirdi: "Əgər cənnətin açarları mənim ixtiyarımda olsaydı, onu Bəni-Üməyyəyə verərdim ki, onların ən axırıncı şəxsi belə, cənnətə daxil olsun."("Müsnəd", (Əhməd ibni Hənbəl) 1-ci cild, səh.62 )\nBelə bir ifratçı və sonsuz məhəbbət nəticəsində camaat xəlifənin təyin etdiyi hakimlərin və onun siyasətçilərinin zülmündən cana gəldi, cəmiyyətdə xəlifənin əleyhinə qiyam fikri gücləndi, axırda Osmanın xilafətini və həyatını xətm etdilər.\nOsmanın xilafəti dövründə təkcə Misirdə və Kufədə valilərin dəyişdirilməsi və onun bütün işləri əməvilərə tapşırmaqda olan siyasi üslubunu göstərirdi. Xəlifə hakimiyyətə gələndə Müğeyrə ibni Şöbəni Kufənin valisi vəzifəsindən çıxardaraq Səd Vəqqası onun yerinə qoydu. Bu işdə xəlifənin zahirdə düzgün görünən fikri var idi, çünki Iraqın fatehi Səd Vəqqas pis işlə müttəhim olunan Müğeyrə ilə müqayisə olunası deyildi. Lakin bir ildən sonra onu işdən götürdü və öz ana tərəfdən qardaşı Vəlidi Kufəyə vali təyin etdi. 27-ci hicri ilində Əmr Ası Misirdə vergi yığma işindən götürdü və öz süd qardaşı Əbdüllah ibni Sədi onun yerinə təyin etdi. 30-cu hicri ilində ikinci xəlifənin dövründən Bəsrənin valisi olan Əbu Musa Əşərini vəzifədən götürdü və cavan bir oğlan olan öz dayıoğlusu Əbdüllah ibni Amiri vali seçdi.("Tarixi-Təbəri"; "Kamili-Ibni Əsir"; "Əl-ənsab" (Bilazəri) )Bütün bunlar göstərir ki, Osman həmişə bir Əməvi hökumətini təsis etmək əzmində idi.


Qoç – işlərdə səhvlər, kiçik anlaşılmazlıqlar ola bilər. Yanlışlıqların başladığınız işi bitirməyə imkan verməməsi mümkündür. İnadkar olmayın, güzəştlərə getməyi bacarın. Yaxın ətrafınızdakı insanlarla aqressiv davranmayın. Məhsuldar dialoqa üstünlük verin. Günün ikinci yarısında yaşamınızda köklü dəyişikliyə tələsməyin. Bunun üçün əlverişli zaman deyil. Hansısa məqam sizi təmin etmirsə, ehtiyatlı davranın. Hər şansı dəyərləndirin. Yalnız belə olan təqdirdə məqsədə çata bilərsiniz.\nBuğa – çox məqamların çözülməsi sizdən asılıdır. Baş verən bütün hadisələrə görə məsuliyyət daşıdığınızı düşünməyin. İşlərdə səhvə yol verməyin, bədgüman qaldığınız insana inanmayın. Qarşınıza qoyduğunuz məqsədə mümkün qədər tez çatmağa çalışın. Günün ikinci yarısında sağlam qidalanın, rasiona fikir verin. Səhhətinizdə ağır fəsadlara səbəb ola biləcək problemlərin yaşanmasına imkan verməyin. Kosmetik prosedurlarla eksperimentlər aparmayın. Dəriniz çox həssasdır. Axşam saatlarında önəmli görüş və ya mühüm müzakirələr ola bilər.\nƏkizlər – tələskənliyə yol verməyin, vurnuxmayın. Buna heç bir ehtiyac yoxdur. Fəaliyyət tempini bir qədər azaldın. Situasiyanı sakit təhlil edin, yan-yörənizə baxın. Hədəf və ya məqsədin indiyədək can atmadığınız istiqamətdə olduğunu görəcəksiniz. Maraqlı tanışlıqlar istisna deyil. Yaxın perspektivdə yaşamınızda önəmli rol oynayacaq görüş baş tuta bilər. Günün ikinci yarısında intuisiyanız sizə kimə etibar etməyin mümkün olduğunu, kimin də etibarınızdan sui-istifadə edərək sizdən yararlanmağa çalışdığını göstərəcək. Yaşam potensialınız yüksəkdir. Axşam saatlarında əhvalınız pis olmayacaq. Normal istirahət etməyə çalışın.\nXərçəng – uğurlu və əlverişli gündür. Dürüst qərarlar qəbul edin, etibarlı tərəfdaş, şərik və ya müttəfiqlərlə məhsuldar işləməyə səy göstərin. Situasiyanın tələblərinə uyğun davransanız, irəliləyişə nail olacaqsınız. Bilik və bacarıqların artırılması üçün zəruri tədbirlər görün. Günün ikinci yarısında təcrübənizdən yararlanın. İşlər həddən ziyadə olsa da, yaxınlarınıza kömək edin. Çətin vəziyyətə düşmüş dostlardan yardımı əsirgəməyin. Yaxınlarınız sizə dəstək və diqqətə görə minnətdar olacaqlar. Az da olsa, vaxtında gəlir əldə edəcəksiniz.\nŞir – müsbət təmayüllərin təsiri güclənir. Peşəkar fəaliyyət sahəsində dəyişikliklər olacaq. Faydalı tanışlıqlara nail olun. Sizə yardım edə biləcək insanlarla təmasları intensivləşdirin. Anlaşma və ya sövdələşmələr üçün pis zaman deyil. Maraqlı işgüzar təkliflər ala bilərsiniz. Günün ikinci yarısında yaxınlarınızla münasibətləri gərməyin. Qarşıdurmanın münaqişəyə çevrilməsinə imkan verməyin. Tərəflərin hamısını qane edəcək qərarı tapmağa can atın, kompromisə gedin. Sevdiyiniz insana komplimentlər söyləməkdən çəkinməyin. Hissləri gizlətməyin.\nQız – çətin, qarışıq, mürəkkəb gündür. Bütün səylərinizə rəğmən soyuqqanlı və təmkinli davranmaq asan deyil. İndiyədək sizi dəstəkləyən insanlar aqressiv davranır, sanki münaqişə axtarırlar. Həmkar və ya tanışlarınızdan biri səhvə yol verərsə, dərhal sərt tənqidə keçməyin. İradlar çox olmamalıdır. Əks təqdirdə sizdən inciyəcəklər. Günün ikinci yarısında şəxsi münasibətlərlə bağlı önəmli qərar qəbul etmək olar. Nə istədiyinizi dəqiqləşdirin, məqsəd və ya hədəfi konkretləşdirin. Yaradıcılıq potensialının səviyyəsi yüksəkdir. Yaxşı ideyalarınız olacaq.\nTərəzi – ciddi səhvlərə və yanlışlıqlara yol verməyin. Yanlış addımın fəsadları ağır olacaq. Qarşınıza qoyduğunuz məqsədə dərhal çatmağa çalışmayın. Ən kiçik gecikmə və ya ləngimə sizə həddən artıq ciddi problem təsiri bağışlamasın. Yaxın ətrafınızdakı insanlardan bəzilərinin dəstəyinə ehiyacınız var. Günün ikinci yarısında ehtiyatlı, diqqətli və sayıq davranın. Axşam saatlarında nüfuzlu insanlarla görüş məsləhət deyil. Onlarda özünüzlə bağlı xoş təəssürat yarada bilməyəcəksiniz. Alış-veriş üçün yaxşı gün deyil. Bahalı əyləncələrdən, pul xərcləməkdən imtina edin.\nƏqrəb – peşəkar fəaliyyət müstəvisində yaranan problemlərin həlli üçün münasib gündür. Minimum informasiyaya malik olsanız belə, dürüst qərarlar qəbul etməyə çalışın. İntuisiyanız sizi aldatmayacaq. Günün ikinci yarısı anlaşma və sövdələşmələr üçün yararlıdır. Müqavilələr, razılaşmalar imzalamaq, yeni tərəfdaşlarla əməkdaşlığa başlamaq olar. Dəvət aldığınız tədbirə qatılın. Axşam saatlarında danışıq və ya görüş pis keçməyəcək. Alış-verişdə gözəl, qeyri-adi əşyalar almaq olar. Zövqünüz sizi yanıltmayacaq.\nOxatan – çox uğurlu və əlverişli gündür. Münasib məqamdan yararlanaraq planları reallaşdırmağa, irəliləyişinizə təkan verəcək ideyanı həyata keçirməyə başlayın. Nüfuzlu insandan dəstək almağa çalışın. Etibarlı müttəfiqlərin köməyi ilə çətin problemi həll edə bilərsiniz. Maliyyə işlərində ehtiyatlı olun, səhvlərə yol verməyin. Günün ikinci yarısında sizi təxribata çəkəcək, etibarınızdan və inamınızdan sui-istifadə etməyə çalışacaqlar. Yeni tanışlıqlar, romantik münasibətə başlamaq üçün münasib zamandır. Sevdiyiniz insanla ünsiyyətdə həssas və qayğıkeş olun. Axşam saatlarını ailə üzvləri ilə keçirin.\nOğlaq – problemlərin sayı artsa da, onların öhdəsindən gələ bilərsiniz. Aktiv və enerjili olun. Mənasız, xırda, önəmsiz məsələlərə həddən artıq vaxt və diqqət sərf edərək mühüm məsələləri nəzərdən qaçırmayın.Əhəmiyyət daşıyan məqamları dəqiqləşdirəndən sonra həmin istiqamətdə hərəkətə başlayın. Günün ikinci yarısı imiclə eksperimentlər üçün pis deyil. Yaşamınızda köklü dəyişikliklər ola bilər. Alış-veriş üçün axşam saatları münasibdir. Yalnız özünüzün yox, ailə üzvlərinin də yararlanaraq istifadə edə biləcəkləri əşya alın.\nDolça – güzəştlərə ehtiyac var. Bunu anlamağa çalışın. Nə qədər çox inad etsəniz, özünüzə bir o qədər problemlər yaradacaqsınız. Bir qədər durun, nəfəs dərin, situasiyanı təhlil edin. Əsla bəyənmədiyiniz və rəğbət bəsləmədiyiniz insanlarla ünsiyyət çox vaxt alacaq. Fəqət, təmkinli, soyuqqanlı olun. Çünki bu görüşlər karyeranızın inkişafına təsir edə bilər. Yaxşı tanımadığınız insanlarla təmaslarda diqqətli olun. Etiket qaydalarını pozmayın. Günün ikinci yarısında işgüzar intuisiyanız kəskin olacaq. Anlaşma və sövdələşmələr gəlir gətirəcək. İstənilən səfər, səyahət üçün əlverişli zamandır. Sevdiyiniz insanı sevindirməyə çalışın.\nBalıqlar – yaxın ətrafınızdakı insanların rəğbətini qazanmağa çalışın. Birlikdə işlədiyiniz insanlarla münasibətlərdə səmimi olun. Vəd verməyə, üzərinizə öhdəliklər götürməyə tələsməyin. Uğur əldə etmək üçün fəaliyyət azadlığına ehtiyacınız var. Gəlirlər olacaq. Uzun müddətdən bəri sizi narahat edən maliyyə problemini günün ikinci yarısında çözə bilərsiniz. İstənilən sahədə yeniliklər və islahatlar üçün əlverişli zamandır. Yeni biznes layihə, romantik təmaslar uğurlu olacaq. Yaşam potensialının səviyyəsi yüksəkdir. Səhhətinizdə problemlər olmayacaq.


Nuşirəvan Səfərov sahibkarla çəkişmədə - İttiham\nBakı Şəhər Dövlət Yol Polisi İdarəsinin (BŞDYPİ) rəisi Nuşirəvan Səfərov vətəndaşın ərazisini zəbt edərək dayanacağa çevirməkdə ittiham olunur\nPolitika.Az-a daxil olan şikayət məktubunda qeyd olunub ki, artıq iş məhkəmə çəkişməsindədir.\nBu haqda paytaxtın Səbael rayonu, R.Rza küçəsi 4, mənzil 34-də yaşayan 80 yaşlı İbrahim İbadulla Musa oğlu redaksiyamıza məlumat verib.\nOnun sözlərinə görə, 11 dekabr 2006-ci ildə Səbael rayon bələdiyyəsi ilə rəhbərlik etdiyi “Naftalan Sağlamlıq Mərkəzi” Müstəqil Müalicə Şirkəti arasında müqavilə bağlanıb:\n“99 il müddətində 9000 kv-metrlik ərazisini icarə götürdüm. Və hər il illik ödəniş etməklə, həmin ərazidə ağaclar əkdim. Bu ilin aprelində Bakı şəhər DYPİ-nin rəisi Nuşirəvan Səfərov əlində heç bir sənəd-sübut təqdim etmədən həmin ərazimizi ələ keçirib, özünə pullu dayanacaq edib.\nOnunla görüşüb, ərazimi niyə qanunsuz ələ keçirilməsi bağlı soruşmaq istəsəm də, görüşməkdən yayındı. Məcburiyyət qarşısında qalıb, ölkə prezidentinə, daxili işlər naziri cənab Ramil Usubova, bir çox KİV-ə müraciət etdim. Heç bir nəticəsi olmadı.\nVə məcbur olub Bakı İnzibati İqtisad Məhkəməsinə müraciət etdim. Hazırda həmin işlə bağlı iki proses keçirilsə də, hər prosesi başqa-başqa hakimlər idarə edərək, işdən imtina edirlər.\nÇünki qanunvericilik mən tərəfdə olsa da təəssüf ki, hakimlər Nuşirəvan Səfərovdan qorxduqlarından qərar verməyə çətinlik çəkirlər. Prezident sahibkarlara çağırış edir ki, gəlin iş qurun, əhali işləsin, güzəranımız yaxşılaşsın. Amma məmurların tamahı imkan vermir ki, kimsə bu ölkədə iş qursun”.\nQeyd edək ki, əməkdaşımız qarşı tərəfin mövqeyini öyrənmək üçün Bakı şəhər Dövlət Yol Polisi İdarəsinin ictimaiyyətlə əlaqələr şöbəsinin rəisi Vaqif Əsədova da müraciət edib. Cənab Əsədov açıqlamasında bildirib ki, hazırda işlə bağlı məhkəmə prosesi getdiyindən heç bir fikir bildirə bilməz.


Ana Səhifə/Xəbərlər/ÖLKƏ/Şəhidə ayrılan pullar “yeyildi” – Vəzifəli şəxslərin 11 minlik dələduzluğu\nBu barədə Aznews.az-a şəhid anası Əsli Muradova məlumat verib. Onun sözlərinə görə, 1995-ci ilin iyulunda hərbi xidmətə çağırılan oğlu Mübariz Muradov həmin ilin dekabr ayında şəhid olub: “Xidmətdə olduğu aylar ərzində bir gün olsun belə hospitalda olmayıb. Murovdağda ön mövqedə xidmətə cəlb olunub. 1995-ci ilin 27 dekabrında isə əsgərlikdən cənazəsini gətiriblər. Hərbi hissənin zabit heyəti, rayon icra hakimiyyətinin səlahiyyətliləri “oğlunuz şəhiddir” deyə mənə təskinlik verirdilər. Hərbi hissənin verdiyi arayışda da oğlumun Azərbaycanın ərazi bütövlüyü uğrunda həlak olduğu göstərilib və bizə Bərdə Rayon İcra Hakimiyyətindən şəhid statusunu təsdiq edən şəhid ailəsinin vəsiqəsi verilib”.\nŞəhid anasının bildirdiyinə görə, Bərdə rayon ƏSMM onun oğluna verilən təqaüdü mənimsəyib:“Oğluma şəhidlik statusu verilməsi üçün 2014-cü ilin noyabrında Bərdə rayon ƏSMM-dən məktub aldım. Hərbi Komissarlıqdan oğlumun şəhid olması barədə arayış istəyirdilər. Yenə də ala bilmədim. 2015-ci ilin iyun ayında bildim ki, Bərdə rayon ƏSMM-də 2008-ci ildən üzü bəri bizə verilən bütün təqaüdlər alınıb”.\nMəsələni aydınlaşdırmaq üçün Muradovlar ailəsi ƏSMM-nin direktoruna ərizə ilə müraciət edib:“Ailəmizə ödənilməyən vəsaitin kim tərəfindən alındığını aydınlaşdırmaq məqsədilə Bərdə rayon ƏSMM-in direktoru Raquf Məmtiyevə ərizə ilə müraciət etdik. Bu əsasla Bərdə Rayon Polis Şöbəzində araşdırma başladıldı. İşi aparan müstəntiq A.Mehdiyev təhqiqiatın sonunda işi cinayət əməli kimi qiymətləndirməyərək rədd etdi. Halbuki ortada 11350 manat mənimsəmə faktı var. Bu vəsaiti faktiki olaraq mən ala bilməzdim. Çünki bu pulu almaq üçün Hərbi Komissarlıq mənə istədiyim arayışı verməmişdi”.\nAna şəhid oğlunun haqqının bərpa edilməsi üçün prezident İlham Əliyevə müraciət ünvanlayıb:“Mən haqsızlığa uğrayan, əzilən, ayaqlanan anayam. Ədalətin olduğuna inanıram. Mən neçə aydır xəstə canımla yollarda qalmışam. Lakin şər və böhtan olan bu biabırçılığa son qoya bilmirəm. Mənə kömək edin, cənab Prezident. Yeyilən, mənimsənilən pulları da utanmadan , qızarmadan mənim üzərimə atırlar”.


Bu gündən “Bakı Metropoliten"ində maşinist seçiminə başlanılır | Report.az\nBu gündən “Bakı Metropoliten"ində maşinist seçiminə başlanılır\nBu gündən “Bakı Metropoliten"ində maşinist seçiminə başlanılır Bu gündən "Bakı Metropoliteni" QSC hərəkət qatarlarının maşinisti peşəsi üzrə namizədlərin növbəti seçiminə başlayır.\n10 Dekabr , 2021 10:38\nBu gündən "Bakı Metropoliteni" QSC hərəkət qatarlarının maşinisti peşəsi üzrə namizədlərin növbəti seçiminə başlayır.\n“Report” səhmdar cəmiyyətinə istinadən xəbər verir ki, seçimdə iştirak etmək istəyən namizədə dair bir sıra tələblərə cavab verməlidir.\nBelə ki, maşinist olmaq istəyənlərin yaşı 24-30 arasında, ali texniki və orta texniki təhsilli, ilk peşə ixtisaslı olmalı və kişi namizədlər üçün yararlılıq kateqoriyasına malik hərbi biletin olması vacibdir.\nƏsas tələblərə uyğun olan namizədlər məntiq və psixoloji testlərinə, həmçinin müsahibəyə dəvət olunacaqlar. Uyğun namizədlər tibbi yoxlamadan sonra tədris prosesinə cəlb ediləcəklər.\nTəlimlər nəzəri və praktiki məşğələlərdən ibarət olmaqla 6-7 ay davam edəcək. Hər mərhələnin yekununda imtahanlar keçiriləcək.\nİddiaçılar “Bakı Metropoliteni”in rəsmi veb-səhifəsinin “Karyera və əməkdaşlıq” bölməsinə daxil olaraq, “Bizdə iş” yarımbölməsində elektron müraciət formasını doldurmalıdırlar.\nElektron ərizə forması doldurularkən iddia edilən peşə kimi “MAŞİNİST” peşəsi mütləq qaydada qeyd edilməli və müvafiq xanaya yazılmalıdır.\nElektron ərizələr 10 dekabr 2021-ci il tarixindən 25 dekabr 2021-ci il tarixinə qədər qəbul edilir.\nƏrizə formaları proqramlaşdırılmış qaydada avtomatik qeydə alınır. Bu səbəbdən göstərilən müddətdən əvvəl və sonra göndərilən, eləcə də “maşinist” peşəsi göstərilməyən elektron ərizələr müvafiq ərizə bankına daxil olmur.


Mənbicdə intiharçı bomba hücumunda ABŞ-ın dörd əsgəri həlak olub\nMənbicdə intiharçı hücumunun baş verdiyi yerdə patrul, 16 yanvar, 2019.\nSuriyanın şimalındakı Mənbic şəhərində ABŞ hərbi qüvvələrinin dörd əsgərinin ölümünə səbəb olmuş bomba hücumuna görə məsuliyyəti İslam Dövləti terror qrupu öz üzərinə götürüb.\nABŞ-ın başçılıq etdiyi koalisiya insidentlə bağlı məlumatların toplandığını bidirir.\n“ABŞ hərbi qüvvələrinin üzvləri bu gün Suriyada patrul edən zaman baş vermiş partlayışda öldürülüb. Biz informasiya toplayırıq və əlavə detalları daha sonra bölüşəcəyik” –deyə, koalisiyanın sözçüsü Twitter sosial şəbəkəsində bidirib.\nYerli rəsmilər və Britaniyada qərargahlanan Suriyada İnsan Haqlarını Müşahidə qrupunun bildirdiyinə görə, partlayış çərşənbə günü ABŞ hərbi qüvvələrinin patrul çəkdiyi Mənbic şəhərində bazar yaxınlığında baş verib. Rəsmilər partlayış nəticəsində yeddi mülki vətəndaşın öldüyünü, doqquz nəfərin isə yaralandığını bildirib.\nİslam Dövləti terror qrupu tərəfindən açıqlanan iddiada intiharçının gödəkçəsində yerləşdirdiyi partlayıcıları patrul yaxınlığında işə saldığı bildirilir.\nABŞ prezidenti hücumla bağlı məlumatlandırılıb.\n“Prezidentə bütün məlumat çatdırılıb və biz Suriyada vəziyyəti izləməyə davam edəcəyik” – deyə, Ağ Evin sözçüsü Sara Sanders bildirib.\nABŞ prezidenti Donald Tramp keçən ay İŞİD-in məğlub edildiyini bildirərək, Birləşmiş Ştatların Suriyadan hərbi qüvvələrini çıxaracağını elan edib.\nPentaqon keçən həftənin cümə günü hərbi qüvvələrin Suriyadan çıxarılması prosesinin bir hissəsi olaraq, hərbi texnikanın çıxarılmağa başladığını təsdiq edib. Lakin ABŞ-ın Suriyada təxminən 2 min nəfərdən ibarət əsgəri qüvvəsi onların ölkədən çıxarılması üçün şərait hazır olmayana qədər orada qalmaqda davam edəcək.


» Apteklərə xəbərdarlıq edildi\nApteklərə xəbərdarlıq edildi\n23 Dekabr 2016 22:36\nXəbər 48 dəfə oxunub\nKənd Təsərrüfatı Nazirliyi yanında Dövlət Baytarlıq Nəzarəti Xidməti (DBNX) şəffaflığı təmin etmək üçün bir sıra addımlar atıb.\nQurumun mətbuat xidmətindən Trend-ə verilən məlumata görə, Dövlət baytarlıq nəzarətində hüquqi və fiziki şəxslərə müvafiq xidmətlərin elektron formada göstərilməsi, heyvan və quşlar arasında aparılan epizootik tədbirlərin həyata keçirilməsində şəffaflığın təmin edilməsi istiqamətində bir sıra tədbirlər həyata keçirilib.\nDövlət büdcəsi hesabına alınan baytarlıq preparatlarının istifadəsində şəffaflığı təmin etmək məqsədilə 2017-ci il üçün heyvanlar və quşlar arasında epizootiya əleyhinə profilaktika və diaqnostika tədbirlər planına uyğun olaraq istifadə olunacaq biopreparatların, dezinfeksiya, dezinseksiya və müalicəvi dərman preparatlarının üzərində “SATILA BİLMƏZ” sözləri yazılıb.\nDövlət büdcəsi vəsaiti hesabına alınmış baytarlıq preparatlarının istifadəsinin tənzimlənməsi, şəffaflığın təmin edilməsi və nəzarətin gücləndirilməsi məqsədi ilə rayon(şəhər) baytarlıq idarələrinə müvafiq tapşırıqlar verilib. Həmin tapşırıqlarda baytarlıq preparatlarının sahə baytarlıq məntəqələrinə bölgüsünə, onların yerlərdə tətbiqinə rayon (şəhər) baytarlıq idarələri tərəfindən ciddi nəzarət edilıməsi, dövlət büdcəsi vəsaiti hesabına alınmış və üzərində “SATILA BİLMƏZ” sözləri yazılmış biopreparatlar, dezinfeksiya, dezinseksiya və müalicəvi dərman preparatlarının özəl baytarlıq aptekləri, baytar həkimləri, digər fiziki və hüquqi şəxslər tərəfindən satışına qəti şəkildə yol verilməməsi, dövlət büdcəsi vəsaiti hesabına alınmış və üzərində “SATILA BİLMƏZ” sözləri yazılmış preparatların işlədilməsi zamanı epizootik və ambulator kitablarda qeydiyyatının aparılaraq istifadə edilməsi tapşırılıb.\nBaytarlıq idarələrinə göndərilən müvafiq tapşırıqda, eləcə də Xidmətin əməkdaşları tərəfindən reydlər aparılan zaman hər hansı rayon (şəhər) ərazisindəki özəl baytarlıq aptekində, fiziki və hüquqi şəxslərdə dövlət büdcəsi vəsaiti hesabına alınmış və üzərində “SATILA BİLMƏZ” sözləri yazılmış baytarlıq preparatları aşkarlanarsa bu işdə məsuliyyəti olan şəxslər haqqında ciddi inzibati cəza tədbirləri görüləcək.


By Larisa Sotiyeva and Indie Peace\nŞəkil: Jack Losh.\nKontuziya alanda eşitmə qabiliyyətini tamamilə itirmişdi və onda öldüyünü və bu cür sükutun mümkün olacağını o biri dünyada olduğunu düşünürdü. O, hospitalda baş verən hər şeyi görə bilirdi, ancaq yaşadıqlarının yaratdığı şok və eşitmə qabiliyyətinin olmaması onu ölümün elə məhz bundan ibarət olduğunu düşünməyə vadar edirdi və dindar insan olaraq, buranın ölülərin "çeşidlənərək" cəhənnəmə və ya cənnətə göndərildiyi yer olduğunu təxmin edirdi. Vicdanı ilə ahəngdarlıq içində olaraq, cənnətə göndəriləcəyini gözləyirdi.\nBu məqalələr Avropa İttifaqının maliyyə dəstəyi ilə “Indie Peace” tərəfindən həyata keçirilən "Kollektiv travmanın aradan qaldırılması" təşəbbüsü çərçivəsində dərc edilir. Məqalədə ifadə olunan fikirlərə görə müstəsna məsuliyyəti "Indie Peace" daşıyır və məqalə mütləq şəkildə Avropa İttifaqının fikirlərini əks etdirmir. İstifadə olunan toponimlər tərcümə dilini əsk etdirir\nBy Larisa Sotiyeva\n#Travma ilə bağlı fərdi hekayə


HTC, Eye Experience'ın necə işlədiyini göstərir | Androidsis\nHTC, Eye Experience'ın imkanlarını göstərən bəzi videoları yayımlayır\nMeyvələrdən Alfonso | | HTC\nTəqdimatına baxmayaraq HTC Desire Göz və HTC RE kamerası bir neçə gün əvvəl Tayvanlı istehsalçı tərəfindən təşkil edilən tədbiri ələ aldı, eyni zamanda bir sıra yeni xüsusiyyətlərini də təqdim etdilər Göz Təcrübəsi.\nBu yeni seçim şirkətin ən yeni smartfonlarında təqdim ediləcək, əslində HTC One M8 cihaza gələn yeni Android 4.4.4 rasionu ilə yenilənir. HTC, imkanlarını görmək üçün bir sıra video dərsliklər hazırladı Göz Təcrübəsi.\nHTC, Tayvanlı istehsalçının yeni kamera tətbiqi olan Eye Experience-in bütün üstünlüklərini göstərir\nArtıq kamera avtomatik olaraq üzümüzü izləyəcək bir video zəng etdiyimiz zaman bu şəkildə həmişə söhbət müddəti üçün ən yaxşı kadrlara sahib olmağımız. 4 kameraya qədər fərqli insanlarla söhbət edə bilmək üçün kameranın ekranını qutular şəklində bölməyə imkan verəcəkdir. Bu seçimlə, kamera cihazı hərəkət etdirsələr belə, dörd nəfərin üzlərini çərçivəyə salmağa davam edəcəkdir. Başqa bir insanın ekranda görünənləri tam olaraq görməsini təmin edəcək Ekran Paylaşımı seçimini vurğulayın. Fotoşəkilləri və ya tətbiqləri göstərmək üçün çox faydalı bir şey.\nƏn maraqlı xəbərlərdən birini unuda bilmirik, Selfie Self, ön kameranı gülümsəyəndə avtomatik olaraq fotoşəkil çəkdirməyə, selfilərin çərçivəsini yaxşılaşdırmağa və ya pendir və ya çəkiliş kimi bir neçə söz söyləyərək kameranı aktivləşdirməyə imkan verir. Bir selfie videosu çəkirlərsə, kamera avtomatik olaraq aktivləşməsi üçün hərəkət deyə bilərsiniz.\nBaşqa bir seçimdir Canlı Makiyaj, şəkil çəkmədən əvvəl cildinizin hamarlığını avtomatik olaraq tənzimləyir.\nBu Göz Təcrübəsi yeniləməsinə sahib olan cihazlar olacaqdırHTC One (M8), HTC One (M7), HTC One (E8), HTC One Mini, HTC One mini 2, HTC One Max, HTC Desire 816, HTC Desire 820 və HTC Butterfly 2. İstehsalçının yayımladığı bütün video təlimləri görmək istəyirsinizsə daxil edin onun Youtube profili və mövcud videoları vurun.\nMəqaləyə tam yol: Androidsis » Android cihazları » Mobil telefonlar » HTC » HTC, Eye Experience'ın imkanlarını göstərən bəzi videoları yayımlayır\nYaxınlıqdakı Google Play Oyunlar istifadəçiləri ilə oynamaq artıq mümkündür\nMicrosoft Android Wear cihazları üçün klaviatura elan etdi


Daha bir bank maliyyə vəziyyətini açıqladı - 3,5 MİLYON MANAT XALİS QAZANC | marja.az\nDaha bir bank maliyyə vəziyyətini açıqladı - 3,5 MİLYON MANAT XALİS QAZANC\n“Expressbank” ASC 2022-ci ilin ilk rübünü (yanvar-mart dövrünü) 3 milyon 508 min manat xalis mənfəət ilə başa vurub. Halbuki, Bank 2021-ci ilin ilk rübünü 3 milyon 129 min manat xalis mənfəət ilə bağlamışdı. Beləliklə, “Expressbank”ın xalis mənfəəti 2021-ci ilin ilk rübü ilə müqayisədə 2022-ci ilin ilk rübündə 379 min manat və ya 12,1% artıb.\nMarja.az xəbər verir ki, 2021-ci ilin ilk rübündə “Expressbank”ın faiz gəlirləri 9 milyon 288 min manat ikən, 2022-ci ilin ilk rübündə 11 milyon 830 min manat təşkil edib (2 milyon 542 min manat və ya 27,4% artıb). Qeyri-faiz gəlirləri isə 3 milyon 345 min manatdan 3 milyon 378 min manata yüksəlib (33 min manat və ya 1% artıb ).\n“Expressbank”ın cəmi aktivləri 2021-ci ilin sonu ilə müqayisədə 2022-ci ilin ilk rübündə 14 milyon 850 min manat artaraq 31 Mart 2022-ci il tarixində 366 milyon 218 min manata çatıb. Bank tərəfindən müştərilərə verilmiş kreditlər isə 1 milyon 526 min manata artaraq 262 milyon 965 min manata yüksəlib.\n31 Mart 2022-ci il tarixində “Expressbank”ın cəmi depozit portfeli 154 milyon 274 min manat təşkil edib ki, bunun da 118 milyon 993 min manatını fiziki şəxslərin depozitləri olub.\nMƏCMU KAPİTALI 124 MİLYON MANATDAN ÇOXDUR\n31 Mart 2022-ci il tarixində “Expressbank” 124 milyon 326 min manat məcmu kapitala malik olub.


Neftçaladakı ağır qəzada ölənlərin sayı 4-ə çatdı - 2 AİLƏ MATƏM İÇİNDƏ - son xeberler\nPublikaaz xəbər verir ki, Neftçala-Xolqarabucaq yolunda "Mercedes" və "Lexsus" markalı minik maşınlarının qarşı-qarşıya toqquşması nəticəsində ağır xəsarət alan "Mercedes"in sürücüsü, 35 yaşlı Habil Əbülfət oğlu Həşimov xəstəxanada dünyasını dəyişib.\nQeyd edək ki, hadisə nəticəsində "Lexsus"un sürücüsü Xanlar Ayaz oğlu Xankişiyev və onun 1962-ci ildə anadan olmuş həyat yoldaşı Mərviyyə Qurban qızı Xankişiyeva, "Mercedes"in sürücüsü, Neftçala rayonunun Xolqarabucaq kənd sakini Habil Əbülfət oğlu Həşimovun bacısı qızı, 2017-ci ildə anadan olmuş Humay Elçin qızı Ələkbərova hadisə yerində dünyalarını dəyişib.\nBelə ki, "Mersedes" və "Lexus" markalı avtomobillər toqquşub. Nəticədə 3 nəfər ölüb, 3 nəfər isə müxtəlif dərəcəli bədən xəsarətləri alıb. Yaralılar Neftçala Rayon Mərkəzi Xəstəxanasına yerləşdirilib. Ölənlərin və yaralananların şəxsiyyəti dəqiqləşdirilir.\nHadisə Baxılıb: 9143 Tarix: 08 sentyabr 2019


Bərdədə görünməmiş məmur bəyanatı: istefaya və həbsə hazıram - Foto/ Video » Siam.az\nSiam.Az buna görə çox uzağa getmədən Bərdədə kiçik araşdırma və müşahidə aparıb, şəhərin küçələrinin xirtdəyə qədər zibil olub-olmadığını öyrənib. Sizə təqdim etdiyimiz faktlardan da görünür ki, N. Qasımov Bərdəni nə vəziyyətə salıb.\nMisal üçün Bərdənin mərkəzində yerləşən 1 saylı orta məktəbin arxası Suriya xarabalığına oxşayır. İdarə rəisi yaxşı olar ki, istefasından əvvəl həmin əraziyə baş çəkib özü reallıqla tanış olsun. Əgər bu mənzərə də onu qane etməsə, Bərdənin Heydər Əliyev prospektində 1 saylı İncəsənət məktəbinin yanını da ziyarət eləsin. Hər halda kimin şər-böhtan atdığı, kimin öz işinin öhdəsindən gələ bilmədiyi məlum olacaq. Video və foto kadrlardan da agah olur ki, N. Qasımov kommunal problemləri hansı formada həll edir. O, sosial şəbəkəyə çıxaraq, çıxış etdiyi zaman arxa fonda 5-6 kommunal xidmət əməkdaşının işlədiyini göstərməklə görüntü yaradır ki, guya Bərdədə təmizlik, səliqə-sahman, antisanitarik vəziyyət tam nəzarətdədir.\n1saylı məktəbin arxası, keçmiş "NOÇNOY"un binası , zibili palazla gizləyirlər\nAncaq bizim göstərdiyimiz faktlar göz deşir və həyəcan təbili çalır ki, Bərdəni bu üfunətli, zibil dağlarının əhatəsindən tezliklə xilas etmək lazımdır. Odur ki, barəsində tənqidlərə dözümsüz yanaşan, müstəqil mətbuatı məhkəmə ilə təhdid edən Natiq Qasımov reportajda təqdim etdiyimiz problemlərlə məşğul olsun, şəhəri abad eləsin, təmiz saxlasın, ondan başqa gözlənti yoxdur. İzləyicilər də şahiddir ki, istər 1 saylı məktəbin yaxınlığı,\nYanı başında 2 bağça, 1 incəsənət məktəbi, önü Heydər Əliyev prospekti\nistər İncəsənət məktəbinin yanı zibillik içində "üzür", amma idarə rəisi bu acınacaqlı vəziyyəti görməzdən gəlir. Ancaq N. Qasımov bu faktları da danırsa, problemin olduğunu qəbul etmirsə, mətbuatı şər yazmaqda ittiham edirsə, o zaman Bərdənin deputatı Fatma Yıldırımı da böhtan atmaqda günahlandırmış olur. Çünki bir müddət əvvəl deputat modern.az-a millət vəkili olduğunu Bərdənin məhz bu problemlərindən danışmışdı. Onun sözlərinə görə, seçiciləri tərəfindən məişət tullantılarının vaxtında daşınmaması, ərazidə tullantılar üçün konteynerlərin çatışmaması ilə bağlı çoxsaylı müraciətlər və şikayətlər alıb. Sitat: "Bu problem həm Bərdə şəhəri, həm də rayonun kəndləri üçün xarakterik haldır. Araşdırmalarımıza görə, həqiqətən də bu istiqamətdə işlər düzgün tənzimlənmir. Rayonda məişət tullantıları vaxtında yığılmır və daşınmır. Bir sözlə, mənzərə acınacaqlı vəziyyətdədir. Həm zibil daşıyan maşınların, həm də tullantılar üçün konteynerlərin sayının artırılmasına ehtiyac var. Təbii ki, bu vəziyyət məni rayonun deputatı, həm də parlamentin Təbii sərvətlər, ekologiya və energetika komitəsinin üzvü kimi narahat edir". O, rayon üzrə 600 ədəd konteynerə təcili ehtiyac olduğunu da dilə gətirmişdi. Deputat məsələni Milli Məclisdə qaldırıb, eyni zamanda Bərdə rayonu İcra Hakimiyyətinə, müvafiq qurumlara dəfələrlə müraciətlər edib. Yəni təkcə media yazmır, deputat da parlamentdə məsələ qaldırır, amma Natiq Qasımov siam.az və onu baş redaktoru Şahin Əhmədovu yalan danışmaqda ittiham edir.\nBuyurun, biz şişirtmədən, olduğu kimi problemi göstərdik, deputatın açıqlamasını yada saldıq, foto və video ortaya qoyduq, zibilliyə çevrilmiş ən mərkəzi ünvanları açıqladıq, növbə idarə rəisinindir: ya istefa, ya həbs - özü belə deyib...\nTarix: 15-03-2022, 10:22\nBu gün, 10:20 Lotereya qaliblərinin adları niyə açıqlanmır? - RƏSMİ CAVAB\nBu gün, 10:03 Rusiyadan dünyaya nüvə və ərzaq təhdidi - ona “dur” deyən olacaqmı?\nBu gün, 09:56 Dondurma alarkən bunlara diqqət edin - VİDEO\nBu gün, 09:52 “Azov” döyüşçüləri belə təslim oldular – VİDEO\nBu gün, 09:51 “Qubad birbaşa siyasətlə məşğuldur, qardaşımla mövqelərimiz üst-üstə düşmür” - Vüqar Bayramov\nBu gün, 09:48 "Heç bir dövlət Rusiyanın işğalçı siyasətinə şərik olmaq istəmir" - ELXAN ŞAHİNOĞLU\nBu gün, 09:46 İran atom silahının bir addımlığında, İsrail hücuma son hazırlıq içində - Gərginlik\nBu gün, 09:45 20 günə 13 tender müqaviləsi imzalayan holdinq... - Külli miqdarda vergi borcu var\nBu gün, 09:43 Buçada insanların qətli əmrini verən bir komandir də müəyyən edildi...RƏSMİ-FOTO\nBu gün, 09:41 “UKRAYNA YAYIN SONUNDA ƏKS-HÜCUMA HAZIR OLACAQ” – “Ruslar hər şeydə məğlub olublar”\nBu gün, 09:34 “Land Rover”lə 4 nəfəri öldürən “Qurtuluş 93”ün sahibinin kürəkəni hakim qarşısında\nBu gün, 09:33 Masallıda niyə səfərbər OLA BİLMİRİK? - İTTİHAM VAR!\nBu gün, 09:31 Qiymətlər kəskin artdı - VİDEO\nBu gün, 09:21 Təhsil ocaqlarının yaxınlığında qumarxanalar... - BU NƏDİ BELƏ?\nBu gün, 09:16 Hacıbala Abutalıbovun oğlunun dəbdəbəli oteli - Bir gecəsi 35 min avro!\nDünən, 22:47 Şagirdlər arasında "patı"dan istifadə artıb - Məktəblərdə polis nəzarəti gücləndirilməlidir\nDünən, 22:34 86 gün sonra Mariupolun müdafiəsi dayandırıldı - Video\nDünən, 22:21 Rayon Rəhbəri şəhid Verdiyev İsax Ədalət oğlunun valideyinləri ilə görüşüb\nDünən, 22:09 Deputatla bağlı ŞOK İDDİALAR... - İLGİNC\nDünən, 22:05 "Korrupsionerlər milyardlarla pul qazanır, insanlar var-yoxdan çıxarılır..." - ETİRAZ\nDünən, 22:03 “Nar” yerli İKT peşəkarlarının yetişməsinə dəstək olur\nDünən, 22:01 "Rusiyanın Ukraynaya qarşı müharibəsi onun dövlət kimi mövcuduğunu təhlükə altına salacaq və beynəlxalq aləmdə uzqoya çevirəcək..."\nDünən, 22:00 "Ev partladı, anam rəhmətə getdi, KİRAYƏLƏRDƏ YAŞAYIRIQ, BAXAN YOXDUR" - Mingəçevirdən Şikayət\nDünən, 21:56 "Məsxərəyə qoyulan elm deyil, elmi dərəcə alan vəzifəlilər və qohumlarıdır" - İnstitut direktoru\nDünən, 21:55 Putin qubernatora qəzəbləndi: “Qulaq as…”\nDünən, 21:53 “Bir məmur digər məmurun fəaliyyətinə necə nəzarət edə bilər ki?!” - HƏQİQƏTƏN DƏ...\nDünən, 21:50 "Rusiya-1"də qalmaqal: "Gerçəklikdən çıxış etməsək, tarix bizim dərsimizi verəcək..."\nDünən, 15:02 Dünyanın ən bahalı avtomobili satıldı\nDünən, 14:58 Mil-Muğan Hidroqovşağı İstismarı İdarəsi satınalma müqaviləsi bağlayanda hara baxır - BU DA FAKT!!!\nDünən, 14:21 Elman Rüstəmovun qızının borcu 15 milyona çatır – Fotofakt\nTəhsil ocaqlarının yaxınlığında qumarxanalar... - BU NƏDİ BELƏ?\nVəsait ayrılsada yol cəkilmir- Ucar sakinləri şikayət edir-VİDEO\nİran atom silahının bir addımlığında, İsrail hücuma son hazırlıq içində - Gərginlik\n“Land Rover”lə 4 nəfəri öldürən “Qurtuluş 93”ün sahibinin kürəkəni hakim qarşısında\n“Azov” döyüşçüləri belə təslim oldular – VİDEO\n"Vilyam Hacıyev 30 min manat istədi, mübahisəmiz düşdü" - Təhsil şöbəsinin sabiq müdiri\n“Avroviziya”da israrla bizdən 12 balı Britaniyaya vermək tələb olundu”\n“Avroviziya-2022” mahnı müsabiqəsinin qalibi bəlli olub\n4 DÖYÜŞ 4 QƏLƏBƏ- Bərdənin parlayan ULDUZU


Ermənistanın Baş naziri Nikol Paşinyanın Rusiyanın "İskəndər" operativ-taktiki kompleksinin keyfiyyətsiz olması barədə açıqlaması, ardınca Baş Qərargah rəisinin birinci müavini Tiqran Xaçatryanın onun fikirləri ilə razılaşmadığına görə istefaya göndərilməsindən sonra ölkədə yaranmış gərginlik davam edir.\n"İskəndər" Ermənistanın özünü vurdu\nQeyd edək ki, Baş Qərargah rəisinin birinci müavini Xaçatryan Paşinyanın "İskəndər" komplekslərilə bağlı səs-küylü bəyanatına münasibət bildirərək onun açıqlamalarını şübhə altına alıb. “Bağışlayın, amma bu ciddi deyil. Bu cür səthi qiymətləndirmələrlə nəticə çıxarmaq düzgün deyil. Kimin nə dediyini bilmirəm, amma təkrar edirəm - bu mümkün deyil ”, - Xaçatryan bildirib.\nXaçatryan bu cavabının cəzasını çox ağır ödəyib - 24 fevralda Baş Qərargah rəisinin birinci müavini vəzifəsindən uzaqlaşdırılıb.\nBu qərardan sonra, Ermənistanda hərbçilərlə Paşinyan arasında açıq qarşıdurma başladı. Elə həmi gün Ermənistanın ən yüksək hərbi rəsmiləri bəyanat yayaraq Paşinyanı istefaya çağırıblar. Buna cavab olaraq Paşinyan ölkənin Baş Qərargahının bəyanatını hərbi çevrilişə cəhd adlandırıb və Qasparyanın istefaya göndərildiyini bəyan edib. Paşinyan tərəfdarlarını da meydanlara çağırıb. Eyni zamanda hərbçiləri dəstəkləyən müxalifət də İrəvanda aksiyalara başlayıb.\nErmənistan prezidenti Armen Sarkisyan isə Paşinyanın Qasparyanın istefası barədə qərar layihəsini imzalamadan baş nazirə geri qaytarıb. Üstündən yarım saat keçməmiş Paşinyan qərarı təkrar Sarkisyana göndərib. Müşahidəçilərə görə, Sarkisyan qərarı yenə də imzalamayacaq. Belə vəziyyətdə isə Paşinyanın məsələni Konstitusiya məhkəməsinə daşıyacağı gözlənir.\nBu arada, Paşinyan Sarkisyanın Qasparyanın istefası ilə bağlı qərarı imzalamamasını sərt tənqid edərək bunun əsassız olduğunu bildirib və tərəfdarlarını martın 1-də yenidən meydanlara çıxmağa çağırıb. "Sabah hərbi çevriliş cəhdindən, prezidentin anlaşılmaz, əsassız və heç bir hüquqi əsası olmayan qərarından bəhs edəcəyik…" - Paşinyan deyib.\nPrezident Sarkisyan gərginlik yarandıqdan sonra Baş Qərargah rəisi ilə iki dəfə görüş keçirib ki, bu da Paşinyan komandasında ciddi şübhələrə yol açıb.\nBütün bunların fonunda prezident Sarkisyanın impiçment prosesi də gündəmə gəlib. Hakim “Mənim addımım” fraksiyasının deputatı Vaaqn Ovakimyan bildirib ki, Konstitusiyanın 139-cu maddəsinə əsasən, prezident baş nazirin sərəncam layihəsini etirazla geri qaytarmaq hüququna malikdir: "İlk baxışdan da Baş Qərargah rəisinin vəzifəsindən azad edilməsi barədə sərəncamını da prezident geri qaytararkən bu hüququndan istifadə edib. Lakin əslində məsələ belə deyil. Prezident özbaşına sərəncam layihəsini ona təklif edən orqana qaytara bilməz. İndiki halda baş nazir Konstitusiyanın 155-ci maddəsinə uyğun olaraq öz səlahiyyətləri çərçivəsində Baş Qərargah rəisini vəzifədən azad olunmasını təklif edib. Hətta ən güclü təxəyyüllə malik insan bu prosesdə Konstitusiyaya zidd element görə bilməz. Biz əslində prezidentin səlahiyyətlərindən özbaşına istifadəsini görürük. Prezidentin səlahiyyətlərindən özbaşına istifadə dövlət təhlükəsizliyini təhdid altınla qoya və stabilliyi poza bilər. Buna görə də Konstitusiyanın 141-ci maddəsinin kobud surətdə pozulduğunu nəzərə alaraq prezidentin impiçment prosesinin başlanılması üçün aydın əsaslar mövcuddur".


Rafiq Tağı fenomeni\nBu yazı Rafiq Tağı bıçaqlanandan sonra “Oxu zalı”na göndərilib, yazını çap edirdik ki... R.Tağının ölüm xəbəri çıxdı...\nRAFIQ TAĞI FENOMENİ\nBiz onunla 94-95-ci illərdə, nisbətən cavan çağlarımızda görüşmüşdük. Mən ev-eşiyini təzəcə itirən qaçqın yazıçı, o da qələmiylə dağı-divarı deşib özünə yol axtaran bir qələm sahibi, həkim.\nƏzab çəkdiyim revmatizmin və digər” izm”lərin çarəsini bulmaq üçün həkimlər nişan verdi...\nSonra mən radioda işə düzəldim və bir-birimizi az-az hallarda görməyə başladıq. Elə bilirdim bir-birimizi bir də çətin ki “görə” biləcəyik...\nRafiq tolamazlı atmaqda mahirdir. Özü də atdığı yayınmaz. Amma hələ onun haqsız olduğu anı müşahidə etməmişəm. Ya başa düşməyiblər, ya da Rafiq bəzən vaxtından çox qabaq səs saldığına görə bir-iki nəfər xaric, onu kütləvi şəkildə başa düşməyiblər.\nBir müdirimiz vardı. Bu allahsız özündən başqa yazıçı tanımırdı. Rafiqi də görməyə gözü yoxdu. Nə var-nə var, Rafiq onun bostanına bir yüngül daş atmışdı. “Milliyyəti,\nRafiq ədəbiyyatımızın, jurnalistikamızın katalizatorudur. Elə bir balaca ara sakitləşən kimi onun yeni bir ideyası bomba kimi partlayır. Və uzun zaman onun üstünə tökülürlər.\nəsli-kökü bilinməyənin biri...” deyib yamanladığı bəs deyil, hələ onun yazılarının yayımlanmasına da qadağa qoymuşdu.\nVə Rafiqi həbs etdilər. Bir görəydiniz əks düşərgədə necə atəşfəşanlıq idi! Onun oradakı “vətənpərvərlər” tərəfindən öldürüləcəyinə min faiz əmin idilər.\n“Mənə orda çox yüksək səviyyədə olmasa da, hər halda bir sıcaq münasibət vardı. Hətta dustaqlar mənim hansı maddə ilə (milli-dini ayrı-seçkilik-filan) həbs olunduğumu biləndə təəccüblənmişdilər də.\nBir də çöldəkilərdən fərqli olaraq, oradakılar daha ayıqdırlar, hadisələri daha düzgün şərh edirlər. Bizim işimizin (“Sənət” qəzetinin redaktoru Samir Sədaqətoğlu və mənim – R.T) qurama bir iş olduğunu o saat bilmişdilər.” Bunları çox sonralar Rafiq bəy mənimlə söhbətində deyəcək.\nRafiqi əks cəbhədə sevməyənlərin bir neçə arqumenti vardı – bunları bilirsiniz, sadalayıb vaxt almayacam. Əslində isə Rafiqin qorxulu adam olmasının əsas səbəbi yazıçı olmağı, özü də allahına bəndəlik, AYB-a biət etməməsiydi.\nBir də ən başlıcası “Rafiq Tağıçılıq” xəstəliyi yolxucuya bənzəyirdi və bu həkim-yazıçı yoluxdurmağın yolunu hamıdan yaxşı bilməliydi. Ona görə onu əslində formal üzvlükdən – AYB-dan xaric etdilər. Sabah daha pis hadisə baş versə - bu hal\nsığortalanmamışdı – “biz onu çoxdan sıralarımızdan xaric etmişik” deyə bilmək üçün əl yeri.\nÖzləri də bilmədən, Rafiqə böyük bir yaxşılıq elədilər – onun reklamını yapdılar.\nRafiqin hekayələri yenidir, hətta çox yenidir. Onun hekayələri elmi, bir az da dəqiqlədirsəm, elmi-bədii, hətta tibbi cəhətdən də dolğundur. İstər Nepal şahzadəsi Dipendranadan yazsın, istər “tikəsi Rusiyyətə atılan” Bədirdən, bu yazıçı adamların – surətlərin üstündə bir rəssam, bir cərrah, nəhayət, bir yazıçı kimi işləyir. Özü də onun obrazları elə dəqiq ştrixlərlə cızılır ki, birini digəriylə qarışıq sala bilməzsən.\nÇoxlu vay-həşirdən sonra bir-bir geri çəkilirlər və tam boyunlarına almasalar da, məğlubiyyəti içlərində etiraf edirlər. Elə son hadisə - Sabir məsələsi. Əslində bu günün Sabiri, bu günün Mirzə Cəlili elə Rafiq Tağı özüdür.\nMən ona “Sabir məsələsində barıtı bir az çox qoymamışdınız ki?” - deyəndə razılaşsa da, “axı mən Sabirin yüz il əvvəlki mövqeyiylə mübarizə aparmıram ki! Mən heç Sabirin yaradıcılığıyla da ilgilənmirəm, söhbət, bu günkü zamana Sabirsayağı münasibətdən gedir, milləti aşağılamaqdan gedir. Mən milləti aşağılamağın deyil, aşağılanmışın əlindən tutub qaldırmağı tərəfdarıyam. Bu gün Sabirsayağı yanaşma özü səhvdir. Yeni yanaşma metodu taplaıyıq.”\nBu gün ətrafımızda bir görkəmli yazıçı yaşayır. O hər gün işə gedir, işdən gəlir, ekstremal şerlər, hekayələr yazır, məqalələr yazıb bütləri sındırmağa çağırır... Bütlər də onu həbsxanaya göndərmişdilər... İndi biz ona layiq olduğu yeri göstərməliyik. Hansı yeri? Fenomenlərin yanını.


Valeh Cəfərov - Vikipediya\n2 noyabr 1943 (1943-11-02) (76 yaş)\nArıqıran kəndi, Gədəbəy rayonu, Azərbaycan SSR, SSRİ\nM.Əzizbəyov adına Qırmızı Əmək Bayrağı ordenli Neft və Kimya İnstitutu\nValeh Cəfərov (Cəfərov Valeh Cabbar oğlu; d. 02.11.1943, Gədəbəy rayonu, Arıqıran kəndi) —1985-ci ildə kimya üzrə fəlsəfə doktoru, 2008-ci ildə kimya elmləri doktoru, Professor, AMEA-nın müxbir üzvü (2014).\nValeh Cabbar oğlu 1943-cü il noyabrın 2-də Gədəbəy rayonunun Arıqıran kəndində anadan olmuşdur. Valeh Cəfərov əmək fəaliyyətinə Azərkitab nəzdindəki kitabxana kollektorundan başlamış, sonra Azərbaycan Neft və Kimya (indiki ADNA) İnstitutunun I kursuna daxil olaraq təhsil-təcrübi qaydası üzrə 1961-1963-cü illərdə bakı Neftayırma zavodunda zavodunda laborant, əməliyyatçı köməkçi vəzifəsində işləmişdir. 1967-ci ildə həmin institutu bitirdikdən sonra təyinatla Sumqayıt Kimya Kombinatına (sonradan Üzvi- Sintez zavodu) göndərilmiş, burada böyük əməliyyatçı, növbə rəisi, sex rəisi, korpus rəisi vəzifələrində işləmişdir. 1969-cu ildən AMEA Polimer Materiaslları İnstitutunda Laboratoriya rəhbərinin müavini, direktor müavini, baş mühəndis, elmi işlər üzrə direktor müavini, eləcə də şöbə və laboratoriya müdiri vəzifələrində çalışmışdır. 1994-cü ildən institutun elmi işlər üzrə direktor müavini vəzifəsində çalışır.\nValeh Cəfərov makromolekullar kimyası sahəsində tanınmış alimdir. Onun elmi fəaliyyətinin əsas istiqamətini malein anhidridinin homo və sopolimerlərinin sintezi, xassələri,poliolrfinlər, yerli təbii ehtiyatlar və onların tullantıları əsasında polimer kompozisiya materiallarınının yeni nəslinin yaradılması, ətraf mühitin mühafizəsi-ekoloji tarazlığın saxlanılması sahəsində tədqiqat işləri təşkil edir.\nValeh Cəfərov 169 elmi əsərin, 6 müəlliflik şəhadətnaməsinin, 3 patentin, o cümlədən xaricdə çap olunmuş 55 elmi əsərin müəllifidir. 3 elmi əsəri ABŞ (Nyu-York) dərc olunan Xüsusi səciyyəli materiallar kitabına daxil edilmişdir.\nValeh Cəfərov AMEA M.Nağıyev adına Kataliz və Qeyri üzvi Kimya İnstitutunda dissertasiya şurasının üzvüdür. Sumqayıt Dövlət Universitetində Ekologiya və Təbiətdən istifadə kafedrasının professorudur. O, Pespublika Ekologiya Cəmiyyəti Komissiyasının, Azərbaycan Milli Atlasının hazırlanması üzrə komissiyanın, Makromolekullar və Ekologiya üzrə koordinasiya şuralarının üzvüdür. Azərbaycan Amerika Evro-Aziya birgə müəssisəsinin kimya sahəsi üzrə baş məsləhətçisi seçilmişdir. Gürcüstan Kimya Cəmiyyətinin diplomu ilə (2 dəfə) təltif olunmuşdur.\n↑ "Cəfərov Valeh Cabbar oğlu" (azərb.). science.gov.az. 2017. İstifadə tarixi: 2017-03-21.\n↑ Akademiya simalarda "Elm" nəşriyyatı,2015, s.242\nMənbə — "https://az.wikipedia.org/w/index.php?title=Valeh_Cəfərov&oldid=4930720"\nBu səhifə sonuncu dəfə 12 noyabr 2019 tarixində, saat 06:23-də redaktə edilib.


İstanbulda azərbaycanlı qadın güllələndi - FOTO\n13:06 04.06.2022 667\nİstanbulun Avcılar rayonunda Hüsniyyə Bayramova adlı azərbaycanlı qadın şəxsiyyəti hələlik müəyyən olmayan şəxs tərəfindən güllələnib.\nRedaktor.az xəbər verir ki, bu barədə Türkiyənin “Milliyet” nəşri məlumat yayıb.\nHadisənin ötən gün saat 22:00 radələrində Dənizköşklər məhəlləsində baş verdiyi bildirilir. Naməlum şəxs tərəfindən Azərbaycan vətəndaşı Hüsniyyə Bayramovaya tapança ilə atəş açılıb və o, ayağından xəsarət alıb.\nSol diz qapağından yaralanan Bayramova təcili yardımla Bakırköyə aparılaraq Sadi Konuk Tədris və Araşdırma Xəstəxanasına yerləşdirilib. Hadisə zamanı Bayramovanın yanında olan qadın dindirilmək üçün polis bölməsinə aparılıb.\nH. Bayramovanın qonşusu isə onun bir dostu ilə birlikdə yaşadığını deyib: “Axşam 22:00 radələri idi. Silah səsini eşitmədik. Polislər gəldilər. Qonşum birinci mərtəbədə qalırdı, əcnəbi idi. Ayağından güllələnibmiş. Bir dostu ilə qalırdı. Onun vurub-vurmadığını bilmirik. Təcili yardımla xəstəxanaya yerləşdirdilər”.


BMT: Rohincalar yeni fövqəladə vəziyyət ilə üzləşir [Video]\nBMT: Rohincalar yeni fövqəladə vəziyyət ilə üzləşir\nBirləşmiş Millətlər Təşkilatının qaçqınlar üzrə agentliyi bildirir ki, Myanamdan kənarda düşərgələrə yerləşdirilən qaçqınlar musson mövsümü yaxşınlaşdığı üçün bir başqa fövqəladə vəziyyət ilə üzləşir. Birləşmiş Millətlər Təşkilatının Qaçqınlar üzrə Ali Komissarlığının nümayəndəsi çərşənbə günü deyib ki, Myanma höküməti minlərlə insanı qonşu Banqladeşə qaçmağa vadar edən zorakılıq təhlükəsini aradan qaldırmayıb. Birləşmiş Ştatlar BMT Təhlükəsizlik Şurasını ölkənin hərbi liderlərini Rohincaların “etnik təmizlənməsinə” görə məsuliyyətə cəlb etməyə çağırıb.\nBiz bu vəziyyətə əhəmiyyət verməyə bilmərik. Birmada baş verənlər qəbuledilməzdir. Bu şura ordunu hərəkətlərinə görə cavabdeh tutmalıdır və ölkəsində bu cür vəhşiliklərin baş verdiyini qəbul etməsi üçün Aunq San Su Çiyə təzyiq göstərməlidir. O artıq heç bir bəhanə gətirməməlidir.\nBirləşmiş Millətlər Təşkilatı 100 mindən çox Rohinca qaçqının sel və torpaq sürüşmələri təhlükəsinə açıq ərazilərdə yaşadığını bildirir. BMT qaçqın agentliyinin nümayəndəsi çərşənbə günü deyib ki, on minlərlə qaçqın dərhal köçürülməlidir.\n“Biz zamanla yarışırıq, çünki yeni bir fövqəladə vəziyyət yaxınlaşır. Musson mövsümü mart ayında başlayacaq,” deyə Filippo Qrandi bildirib.\nBeynəlxalq təzyiqlərlə üzləşən Myanma höküməti bəzi Rohincaların dönməsinə icazə verməyə razılaşıb.\n“Biz lazımı hazırlıqlar görmüşük və ilk qrup qaçqınları geri qəbul etməyə hazırıq,” Hau Do Suan deyib.\nLakin jurnalistlər Myanmanın Rakhayn ştatında müsəlman azlıqlara qarşı davam etməkdə olan vəhşiliklərin üstünü açıb.\n“Reuters bu jurnalistlərin üzərində işlədiyi hesabatı dərc edib. Hesabatda Rakhayn ştatının İnn Din kəndində 10 Rohinca kişinin edamı ilə bağlı məlumat var. Associated Press isə Gu Dar Pyin kəndində beş kütləvi məzarlar barədə xəbər yayıb,” deyə BMT-nin siyasi məsələlər idarəsinin sədr müavini Miroslav Cenka bildirib.\nBu hesabatdan sonra Reuters jurnalistləri həbs edilib, beynəlxalq müstəntiqlərə isə həmin kəndləri ziyarət etməyə icazə verilmir.\nBu arada isə Banqladeş Myanmanın Rakhayn ştatından Rohincaların ölkəyə axınının davam etdiyini bildirir.\n“Rakhayn ştatında qalan Rohincalar aclıq və zorakılıqdan qaçmaq üçün sərhədi keçməyə davam edir. Təkcə bu ayın ilk 10 günü ərzində Banqladeşə 1500 yeni qaçqın gəlib,” deyə Banqladeşin BMT-yə səfiri Məsud Bin Momen bildirib.\nABŞ-ın BMT-dəki nümayəndəsi isə Təhlükəsizlik Şurasını əvvəllər Birma kimi tanınan Myanmadakı zülmlərə qarşı tədbir görməyə çağırıb.\n“Biz bu vəziyyətə əhəmiyyət verməyə bilmərik. Birmada baş verənlər qəbuledilməzdir. Bu şura ordunu hərəkətlərinə görə cavabdeh tutmalıdır və ölkəsində bu cür vəhşiliklərin baş verdiyini qəbul etməsi üçün Aunq San Su Çiyə təzyiq göstərməlidir. O artıq heç bir bəhanə gətirməməlidir,” Nikki Heyli deyib.\nNikki Heyli həmçinin Rohinca müsəlmanlarının kütləvi qırğını ilə bağlı hesabat hazırlayan Reuters xəbər agentliyinin müxbirlərinin dərhal azadlığa buraxılmasına çağırıb.


İran üçün çətin günlər başlayıb\nABŞ və İsrail kəşfiyyatının İran daxilində eyni anda 40 şəhərdə xalqı ayağa qaldıracaq qədər güclü mövqelərə sahib olduqları inandırıcı görünmür. Xarici dairələr, onların yerlərdəki casusları sadəcə, müxtəlif provokativ əməllərlə etirazları qızışdıra, meydanlara çıxmış kütləni hansısa istiqamətə yönəldə bilər. ABŞ və İsrailin (ola bilsin, həm də Səudiyyə Ərəbistanının) bu gücü var, məsələn, İranda vaxtilə nüvə alimlərinin ardıcıl şəkildə aradan götürülməsini xatırlayaq.\nPolitoloq vurğulayıb ki, Obama İranı dünyadan təcrid edib sanksiya məngənəsində sıxmaqla orada rejim dəyişikliyinə nail olmaq doktrinasından vaz keçərək, bu ölkəni konstruktiv əməkdaşlıq müstəvisinə cəlb etmək yolu ilə onu "zərərsizləşdirməyə" üstünlük vermişdi: “Obama dövrü İrandakı klerikal rejimin qızıl dövrü idi. Lakin İranla imzalanmış nüvə anlaşmasının bu baxımdan - ABŞ-ın maraqları nöqteyi-nəzərindən nə dərəcədə uğurlu olduğu mübahisə mövzusudur. Anlaşma bir tərəfdən İranın nüvə proqramının inkişafının qarşısını alır, amma digər tərəfdən proqramı ləğv etmir və İranın xarici siyasət məqsədlərinə də (məsələn, İsraili xəritədən silmək) hər hansı təsiri yoxdur. Obama nüvə anlaşmasının imzalanmasına o qədər konsentrasiya olmuşdu ki, İranın bölgədə əl-qol açmasına, ekspansiya siyasətinə əngəl törətməyi lazım bilməmişdi. O, hətta anlaşma əldə edilməsinə mane ola biləcək bəzi hadisələri görməzdən gəlmişdi. Məsələn, ötən günlərdə ABŞ mediasında ("Politico" nəşrində) məlumat yayıldı ki, Obama ABŞ Narkotiklərə Qarşı Mübarizə İdarəsinin (DEA) Hizbullahın beynəlxalq narkotrafik, silah qaçaqmalçılığı və çirkli pulların yuyulması fəaliyyəti ilə bağlı apardığı istintaqa və bu şəbəkənin ifşasına mane olub. Əməliyyat son anda Obama administrasiyasının müdaxiləsi ilə dayandırılıb. Bundan başqa da kifayət qədər çox iddialar səsləndirilir".\nPolitoloqun sözlərinə görə, Tramp gəldikdən sonra İran siyasətinin dəyişəcəyi aydın idi və dəyişdi: “Tramp ötən ilin sentyabrında BMT-dəki çıxışında İranla bağlı bunları demişdi: "Bütün dünya bilir ki, İranın gözəl xalqı dəyişiklik istəyir və bu ölkənin liderləri ABŞ-ın hərbi qüdrətindən daha çox, məhz öz xalqından qorxur”. Bu sözlər ABŞ-ın İranda rejim dəyişikliyi siyasətinə qayıtdığına işarə idi. Bir sözlə, Trampın yazılı çıxışlarını ciddiyə almaq lazımdır. Mərkəzi Kəşfiyyat İdarəsinin başındakı şəxs də bu siyasətin fəal tərəfdarıdır və onun ötən 1 illik müddətdə təşkilatın gücünü yenidən bu istiqamətə yönəltdiyini təxmin etmək olar. Ötən həftə İsrail mediası xəbər yaydı ki, noyabrın əvvəllərində ABŞ və İsrail kəşfiyyat-təhlükəsizlik strukturları İrana qarşı birgə fəaliyyət barədə razılığa gələrək bu məqsədlə 4 xüsusi qrup yaradıblar. Bu qruplar İranın nüvə, raket proqramlarının inkişafına, Suriyada və İraqda möhkəmlənməsinə, "Hizbullah"a dəstəyinə qarşı tədbirlər planı hazırlamalıdır. ABŞ-ın yeni milli təhlükəsizlik strategiyasında da İran terrorçu dövlət elan olaraq hədəf taxtasına qoyulub. Bir sözlə, İran üçün çətin günlər başlayıb".


Dövlət Sərhəd Xidməti tərəfindən 2015-ci ilin iyul ayı ərzində dövlət sərhədinin etibarlı mühafizəsi istiqamətində məqsədyönlü tədbirlər həyata keçirilmiş, qaçaqmalçılığa, qeyri-leqal miqrasiyaya, narkotik vasitələrin qeyri-qanuni dövriyyəsinə qarşı mübarizə uğurla davam etdirilmişdir.\nAy ərzində dövlət sərhədini pozduqları üçün 35 halda 60 nəfər saxlanılmışdır.\nOnların 28 nəfəri Azərbaycan Respublikası, 8 nəfəri Moldova, 7 nəfəri İran İslam Respublikası, 7 nəfəri Özbəkistan, 6 nəfəri Əfqanıstan, hər ölkədən bir nəfər olmaqla Rusiya Federasiyası, Nigeriya, Gürcüstan, Banqladeş vətəndaşları olmuşdur.\nSərhəd rejim qaydalarını pozarkən yaşıl sərhəddə 4 halda 7 nəfər, Xəzər dənizində 36 halda 60 nəfər saxlanılaraq barələrində müvafiq tədbir görülmüşdür.\nCinayətkarlığa qarşı mübarizə tədbirləri nəticəsində Azərbaycan Respublikasının hüquq-mühafizə orqanları tərəfindən axtarışda olan 417 nəfər aşkarlanaraq aidiyyəti orqanlara təhvil verilmişdir.\nNarkotik vasitələrin qeyri-qanuni dövriyyəsinə qarşı mübarizə tədbirləri nəticəsində 24 halda 10 kiloqram 403,1 qram narkotik maddənin dövlət sərhədindən keçirilməsinin qarşısı alınmışdır.\n22 iyul tarixində Biləsuvar rayonunun Səmədabad kəndi yaxınlığında yerləşən sərhəd zastavasının xidməti ərazisində saat 23:00 radələrində İran İslam Respublikasından Azərbaycana keçmək istəyən 2 nəfər sərhəd pozucusunun qarşısı alınmışdır. Hadisə yerinə baxış zamanı iki ədəd bağlamada 5 kq kokos, 2,3 kiloqram tiryək, 80 qram qurudulmuş marixuana, 1550 ədəd psixotrop həb aşkar olunaraq götürülmüşdür.\n25 iyul tarixində Cəlilabad rayonunun Dələli kəndi ərazisindəki sərhəd zastavasının xidməti sahəsində həyata keçirilmiş axtarış tədbirləri nəticəsində torpağa basdırılmış bağlamada 2 kiloqram tiryək aşkar olunaraq götürülmüşdür.\nAy ərzində Lənkəran, Lerik, Zaqatala və Balakən rayonları ərazisində 76,5 hektar sahədə aşkar olunmuş ümumi çəkisi 10,5 ton olan çətənə kolları toplanaraq yandırılmışdır.\nQaçaqmalçılıq fəaliyyətinə qarşı mübarizə çərçivəsində həyata keçirilmiş tədbirlər nəticəsində 64 halda ümumi dəyəri təqribən 398 min manat olan qaçaqmal, o cümlədən 1 ədəd F-1 əl qumbarası, 2 ədəd beşbarmaq, 1 ədəd gecəgörmə cihazı, 192 ədəd mobil telefon, 5278 qutu siqaret, müxtəlif növ dərman preparatları, ərzaq və sənaye malları saxlanılmışdır.


Azərbaycan və Litva arasında mal dövriyyəsini artırmaq üçün iqtisadi əlaqələrin genişləndirilməsi vacibdir - nazir\n2 Aprel 2012 16:38 (UTC+04:00)\nAzərbaycan və Litva beynəlxalq və regional təşkilatlar çərçivəsində sıx qarşılıqlı münasibətlər qurublar, Aİ-nin Avropa Qonşuluq Siyasəti və Şərq Tərəfdaşlığı təşəbbüsləri çərçivəsində uğurlu əməkdaşlığı davam etdirirlər. Trend-in məlumatına görə, bu barədə bazar ertəsi Bakıda keçirilən Azərbaycan-Litva ikitərəfli əməkdaşlıq üzrə hökumətlərarası komissiyasının ikinci iclası zamanı Azərbaycanın vergilər naziri Fazil Məmmədov bildirib.\n"İki ölkə arasında mal dövriyyəsi potensial imkanlara cavab vermir və onun artırılması və şaxələndirilməsi üçün gələcəkdə iqtisadi əlaqələrin genişləndirilməsi vacibdir", - hökumətlərarası komissiyanın Azərbaycan tərəfdən həmsədri Məmmədov deyib.\n2010-cu illə müqayisədə mal dövriyyəsi 2011-ci ildə azalıb və cəmi 25 milyon dollar təşkil edib.\nİki ölkənin aviaşirkətləri birbaşa avireysin açılması və Bakı-Vilnüs reyslərinin həyata keçirilməsi üçün işlər aparır ki, bu da ikitərəfli münasibətlərin inkişafına yardım edəcək.\nHökumətlərarası komissiyanın Litva tərəfdən həmsədri, eyni zamanda, bu ölkənin xarici işlər naziri Audronyus Ajubalisin sözlərinə görə, komissiya iki ölkə arasında əməkdaşlığın inkişafı üçün özünü yaxşı platforma kimi göstərib.\n"Litva Azərbaycan və Aİ arasında üç tvininq-layihədə iştirak edib. Bu iştirak Avropa Komissiyası tərəfindən yüksək qiymətləndirilib. Litva şirkətlərinin Azərbaycanda işləməyə marağı artır", - nazir vurğulayıb.\nHökumətlərarası komissiyanın iclasında maşınqayırma, elektrotexnika, informasiya texnologiyaları sahələrində ikitərəfli əməkdaşlıq, qeyri-neft sənayesinin müxtəlif sahələrinə investisiyaların qoyulması, Azərbaycan və Litva arasında enerji sektorunda əməkdaşlığın inkişafına dəstək göstərilməsinin əhəmiyyəti qeyd edilib. Klaypeda dövlət dəniz limanı vasitəsilə Azərbaycandan yükdaşımaları, habelə TRASECA dəhlizi marşrutlarının uzadılması imkanları müzakirə edilib.\nİclasda, həmçinin nəqliyyat sahəsində münasibətlərin inkişafı və bu sahədə hökumətlərarası sazişlərin imzlanması məsələləri ön plana çıxarılıb.\nHazırda təkcə Azərbaycan və Litva arasında iqtisadi sahədə 10-dan artıq müxtəlif saziş imzalanıb. Tərəflər ticarət gəmiçiliyi, kənd təsərrüfatı, ətraf mühitin mühafizəsi, standartlaşdırma və metrologiya, elm, təhsil və İT sahələrində əməkdaşlıq üzrə sənədlər paketinin baxılma prosesinin tezləşdirilməsi haqqında razılıq əldə ediblər.\nHökumətlərarası iclasın yekunları üzrə tərəflər protokol imzalayıblar.\nİclas zamanı komissiyanın rəsmi internet səhifəsi təqdim edilib.\nQeyd edək ki, hökumətlərarası komissiyanın ilk iclası 2010-cu ildə Vilnüsdə keçirilib.\nHavaların isti keçməsi ilə əlaqədar Qaxda yol polisi sürücülərə və sərnişinlərə sərin su paylayıb (FOTO)


"Yapı Kredi Bank" neft-qaz sahəsində çalışanlar üçün kredit faizlərini endirdi! ABC.AZ\n"Yapı Kredi Bank" neft-qaz sahəsində çalışanlar üçün kredit faizlərini endirdi!\n13 oktyabr, Fineko/abc.az. Yapı Kredi Bank Azərbaycan Neft-Qaz sektorunda fəaliyyət göstərən şirkət və qurumların əməkdaşları üçün nağd kredit şərtlərində dəyişiklik edərək, kredit faizlərini endirdi. Belə ki, bu şirkətlərin istənilən əməkdaşı 15 noyabr 2021 tarixinədək müddəti 36 aya qədər (müddətlərdə faiz fərqi olmadan) olan nağd istehlak kreditlərini illik 15% ilə əldə edə biləcək.\nCari ilin doqquz ayında Dövlət Gömrük Komitəsinin xətti ilə dövlət büdcəsinə 3 milyard 193,2 milyon manat vəsait təmin edilib.\nCari ilin doqquz ayında İqtisadiyyat Nazirliyi yanında Dövlət Vergi Xidmətinin xətti ilə dövlət büdcəsinə 6 milyard 354,4 milyon manat vəsait daxil olub.\n2021-ci ilin doqquz ayında dövlət büdcəsinə maliyyələşmə əməliyyatları üzrə 1 milyard 76,3 milyon manat vəsait cəlb edilib.


14 Aprel 2017, 15:27 (GMT +4)\nBakı, 14 aprel, SalamNews. Azərbaycan Respublikasının Prezidenti yanında Gənclər Fondunun icraçı direktoru Fərhad Hacıyev Belarus Respublikasında keçiriləcək 2-ci Avropa Oyunlarının hazırlıqlarına həsr olunmuş görüşdə iştirak edib.\nFonddan SalamNews-a verilən məlumata görə, görüşdə, eyni zamanda, Belarusiyanın Prezident administrasiyası rəhbərinin birinci müavini, Təhsil və İdman nazirləri, Belarusiya Gənclər İttifaqının sədri və digər rəsmi şəxslər iştirak edib.\nFərhad Hacıyev Birinci Avropa Oyunlarına hazırlıq prosesi haqqında danışmış, bu Oyunların hazırlığında bütün ölkənin səfərbər olduğunu, cənab Prezident İlham Əliyevin və Təşkilat Komitəsinin rəhbəri Birinci Vitse-Prezident Mehriban xanım Əliyevanın proseslərdə birbaşa iştirak və rəhbərlik etdikləri haqqında geniş məlumat verib.\nFərhad Hacıyev bununla yanaşı, cəlb olunmuş insan resurslarından, o cümlədən könüllülər və mütəxəssislərdən danışıb, könüllülərin hazırlıq prosesi haqqında ətraflı çıxış etmişdir. Görüşdə iştirak edən Belarusiya idmançıları, Olimpiya komitəsinin və İdman və turizm nazirliyinin rəhbərləri Bakıda keçirilən Birinci Avropa Oyunlarının ən yüksən dünya standartlarına uyğun keçirildiyini və hal-hazırda Belarusiyanın bu təcrübə ilə yaxından tanış olduqlarının dəfələrlə vurğulayıb.\nÇıxışdan sonra sual cavab sessiyasında Belarusiya tərəfini maraqlandıran suallara ətraflı cavab verilib. Eyni zamanda, Fərhad Hacıyev Belarusiyann mərkəzi kanalına, paytaxt kanalına və digər mətbu orqanlara müsahibə verib.\nGörüşün sonunda Birinci Avropa Oyunlarına həsr olunmuş video çarx yayımlanıb.